text:
Seyku Umar Bah, Yimiyanke Pulaar o e Jime mum
Ñalnde 26, Seeɗto (Avril) 2020, Fuuta Tooro waasi gooto e ɓiyɓe mum korsinnooɗo ngenndi mum, ɓaleeɓe Muritaninaaɓe ne kay mbaasii harbiyanke ndimaagu, baɗɗo cagataagal mum fof he haɓaneede potal e ndimaagu he leydi mum, kono ɗemngal Pulaar e Pulaaryankooɓe aduna kala njahraama yimiyanke mum en ŋana binnduɗo hakke 200 yimre pulaar tawa yoga heen ene fiilaa e leppi ɗi o waɗatnoo ngam hirjinnde e finndin’de.
Sayku Umar Bah, sabu ko kanko kaalaten, jibinaa ko ñalnde 6, Siilo (Janvier)1956, to Ɓogge-Dow he nder Fuuta Tooro (Muritani) diiwal Halayɓe. Sayku Umar jibinaa ko he galle ganndiraaɗo ganndal Islaam, hono no o siforiiɗum he yimre makko almuudo ni. Wadde ko he nder galle maɓɓe, nde o yonti naatde jaŋde, o winndanaa BAA, tawi kadi ko baaba makko tigi wonnoo ceerno makko, ko he duɗal mum o janngi Qur’aan. Sabu wonnoode he duɗal baaba makko ko Qur’aan tan janngetenoo ɗoon, nde o yonti yuurnaade defte baaba makko nelimo to seernaaɓe woɗɓe yo o yah o janngoyaa toon Sariya e ɗemngal Arab. He ndiin mbaydi, o janngii e seernaaɓe heewɓe ko wayno Ceerno Abdallahi Jah mo Ɓoggee, Ceerno Haamidu Gaalal mo Bagodin, porofessoor Aliw Kan mo Teekaan, Ceerno Muhammadu al-Basiiru Bah, mo Ɓoggee, Ceerno Abuu Malal Bah mo Jowol. Ɓeeɗoo fof ko ɗoon he wuro Ɓoggee he ngollatnoo. Caggal ɗuum Sayku Umar yahi Kayhayɗi (Kaedi) to duɗal Ceerno Amadu Neene Bah, o woni toon duuɓi tati omo jannga toon Sariya. Kono Sayku Umar wiyi, ceerno mum gaadanɗo ɗum feɗɗitaade he ɗemngal Arab ko Amadu Abdul Sal. Ko ceerno makko mo tiindinooje mum ɓuri battin’de he hakkille makko sabu mum yaajde ganndal e waawde ɗemngal Arab.
He 1976 o waɗi ƴeewndo ngam won’de jannginoowoo ɗemngal Arab he duɗe laamu Muritani. Nde o ƴettaa heen o nawaa wuro Seylibaabi. O janngini ɗoon duuɓi ɗiɗi, caggal ɗuum o waɗtoyaa direkteer duɗal Garlol he lewru Silto (Septembre) 1978. He hitaande 1979, o nawaa duɗal ilo K, to Nuwaasot. Ko he ndeen hitaande o dañi burse makko ngam jokkoyde jaŋde makko to leydi Libi. O janngi toon e duɗal ndema Awoyliya haa o dañi heen seedanfaagu makko cukko aasiñoor (ingénieur adjoint, en agronomie), he hitaande 1983. “Miɗo goddunoo no feewi he janngude ɗemngal Farayse,” o wiyi, kanko Seyku Umar, ko ɗuum waɗi he Silto (Septembre) 1985, njahmi to duɗal jaaɓi-haaɗtirde Bordoo 3 ( université de Bordeaux 3) he senngo jannginoowo ɗemngal Farayse heertinanaango hoɓɓe, janngumi ɗoon duuɓi ɗiɗi.” Tuggude 1988 haa 1993 janngoymi duɗal jaaɓi-haaɗtirde Pari 3 ( Sorbonne Nouvelle), 1999 haa 2000 Pari 5 Descarte. Ko ngol lappol kaawningol addantami wiyde, heen sahaaji, “komi ceernaajo daccuɗo ( un marabout raté) walla almuudo majjuɗo he nder duɗe jaaɓi-haaɗtirde Farayse.
Seyku Umar Ba yimiyanke Pulaar
Ko e hitaande 1977 Seyku Umar fuɗɗii janngude Pulaar he nder duɗal Umar Alasan Jah mo Ɓoggee. Nde tawnoo ko he ɗemngal Arab o janngi, ko he ngaal o nehii, kadi omo yiɗnoo ngal no feewi, ɗo adan ɗoo o fuɗɗorii ko winndude jime he Arab. Kono he 1978, o waɗti fentude jime he Pulaar caggal nde o janngi winndude he neeniwal makko. O fuɗɗorii ko firde jime Arab o waɗti ɗum en he pulaar kadi o wayla taariindi jeereendeyankooɓe ndii no ardi he jimol ngol ni o waɗta ɗum he taariindi Fulɓe walla Fuutankooɓe. Yeru, kala ɗo yimre ndee haalatnoo Tilliis (khayme) o waɗta ɗoon huɓeere walla suudu.
Loowdi Jime Sayku Umar Bah
Ko Sayku Umar inniri lappol kaawningol koo, sikke alaa ene battine he nguurndam makko, hono no jime makko ɗee kabrirta en ɗum nih. Eɗen njiya he makko won’de almuudo paarnoriiɗo almudaagal, pullo kiranoowo pulaagu e Fuutankaagal mum, ɓaleejo kaɓantenooɗo ndimaagu e hurum neɗɗo ɓaleejo, kono kadi o ɗuurnaaki goonga wonnde Afrik ko daɗaaɓe hannde e ganndal e mbaylaandi ndi o wiy en, “wonti no Alla deweteeɗo ni.”
Sikke alaa, toɓɓe loowdiiji jime Sayku Umar Bah ene keewi kadi ene ceerti, sabu en mbiyii o fentii hakke 200 yimre, kono so en njonndiniima haysinno ko hee ɗee-ɗoo jime ɗe payɗen taraade ma en taw
ɗeeɗo toɓɓe ene ngarta he nder kala jime makko: Ganndal e mbaylaandi, ɗemngal Pulaar e Fuutankaagal (neɗɗankaagal,pinal, e daartol Fulɓe), ndimaagu e hurum neɗɗo ɓaleejo, ndimiyankaagu, jeytaare e potal hakkunde yimɓe; reen’de jojjannde aade haa ɓuri teeŋtude e rewɓe.
ALMUUDO
Ko mi almuudo tani mum almuudo
Ko mi almuudo gonɗo Ko mi almuudo donɗo.
Ko neɗɗo nehraa fof battina he mum,
Ko neɗɗo wuuri fof suɓanoo ɗum ɓiyi mum.
Neɗɗo ene yiɗi ko tawri jibinaaɓe mum
Haa teeŋti so wontii donateeɗi ɓoornateeri njaatiraaɓe mum.
Ko oo Qur’aaniyanke woni baaba am
O anndaa so wonaa Allah e Nelaaɗo e enɗam,
Mo ñaawrataa so wonaa ndee yiyannde jibini mi
Waɗde ko o tawri taani am koo o rontinimi.Sayku Umar Bah
Almudaagal ko huunde adiinde he Seyku Umar Ba, hono no njaŋtori ɗen ɗum dow ni, ko ɗuum waɗi almudaagal ene battine he makko. Hono no o wiyri ɗum he yimre hee ni: “Ko neɗɗo nehraa fof battina he mum”. He njillu makko ngu o adii waɗɗe he Dowlaaji Dentuɗi, o rokkiino min heen teskuya e wonnde haysinno almudaagal nattii yiytinaade e ɓoornungal makko walla darnde makko (won’de mo dawriyanke e pulaaryanke) ne, ene feeña he sawto makko. Sabu no o daasirta sawtowol makko so o mo haala e ne no o fooɗirta kelme ɗee ni, waɗi ɗum he makko ko nehdi almudaagal. Kono he yimre makko Ceerno Muntagaa Taal, Seyku Umar famminii en heen yiyannde mum he Ceerno,
” Ceerno hannde wonaa kaala tan e kurus
Wonaa alluwal tan, deftere maa tummbitere;
Ceerno hannde wonaa waare tan e Kufune…”
Ndeke noon eɗen mbaawi wiyde wonnde o yiyaani luurondiral hay gootal hakkunde won’de mo Ceerno e won’de mo dawriyanke kaɓanteeɗo ndimaagu leñol e won’de Pulaaryanke cippiranteeɗo ƴellitaare pinal e ɗemngal mum.
ƊII DULƊI GULƊI (Ɓaleejo)
Ko mi ɓaleejo nguru e mbaydi
Ɓaleejo tiinde e ngeɗu ko noon yimɓe mbaadi.
Mi ɓawlat ndonmi ko ɓawlude ko ɗuum woni aadi.
Njiɗatmi koko ngonmi mbasortoomi koko ngonmi
Kiitortoomi koko kiitortooɗomi nanndi;
Mbaydi am rawnat so mi suniima mi ɓolii ma,
So mi hesniima mi rawnat;
Somi weltiima mi wasiima mi ɓawlat.
Ko mi ɓaleejo mi hiitortaako ko ɓawli
Ko mi ɓaleejo mi mankinortaako ko ɓawli
Mbasortoomi, ngaaɓnortoo mi, nduwortoomi koko ɓawli.
Naange ñawlii ngummo ɗen he jonnde men
Ɓamten, teddinen ko ngonɗen ɓamtoroɗen.
Fenaande ɓooyii e ɓaleejo hiitoreede he nguru mum.
Waɗde ñalawma am moƴƴo ko ɓaleejo,
Dawol am gaaɓngol ko ɓalewol tawde komi ɓaleejo;
Mi wontaa hiitoro ko ɓawli.Seyku Umar Bah
Ɓaleejo e ɓalawaagu ko toɓɓe keewɗe artude he nder loowdi jime Sayku Umar Bah. Ɗuum noon haawnaaki he kala ɓaleejo Afriknaajo haa ɓuri teeŋtude he ɓaleejo Muritaninaajo, sabu gonndigal kaaɓni ngal hakkunde ɓaleeɓe e safalɓe he nder leydi he. Yimɓe heewɓe kadi ɗanniiɓe he leyɗeele safalɓe ko wayno Libi, to Seyku Umar wonnoo to, ene keewi teskaade he Arabeeɓe won’de yimɓe jogiiɓe yaw he neɗɗo ɓaleejo. Ɗuum ene addana ɓeen ɓaleeɓe ɓeydaade tin’de koye mum en e hiran’de neɗɗaagu mum en. Teeŋti noon he neɗɗo bayɗo hono no Sayku Umar janngunooɗo he Arab, nehaa he yiɗde neɗɗaagal e pinal Arabeeɓe. Wuurde kaan ɗoon ngonka ene addana ɗum ruŋtaade joom mum en, ruttaanoo neɗɗaagu mum e pinal mum. Ɗuum ene feeña he ndee yimre he ɗii-ɗoo konnguɗi:
“Ko mi ɓaleejo nguru e mbaydi, ɓaleejo tiinde e ngeɗu ko noon yimɓe mba’adi. Mi ɓawlat ndonmi ko ɓawlude ko ɗuum woni aadi; njiɗatmi koko ngonmi mbasortoomi koko ngonmi; kiitortoomi koko kiitortooɗomi nanndi. Mbaydi am rawnat so mi suniima mi ɓolii ma, so mi hesniima mi rawnat; somi weltiima mi wasiima mi ɓawlat.”
Pulaar ko Ɗemngal
Pulaar ko ɗemngal no ɗemɗe winndere nii bayngal,
Ngam woni neɗɗo ko ɗemngal.
Reeni ɗemngal ko binndol,
Yonaani he ɗemngal tan kaalgol
Hayso ene nafa he reen’de keerol.
Acci ɗemngal ko pinal e
Yeeñcin’de mbaylaandi e gollal.
En ɓuraaka tinndi e daari keewgol
Ɓuraɗen ko binndi e mbaylaandi e gollal.
Grek hecci ɗemɗe aduna fof he ganndal,
Kono nde yeebanoo tan heedtu caggal
Lollii ko he taaniraaɓe men Firawna en ɓe keɓnoo ganndal,
Hayso en paalaaka, ɗum hannde e mawnude goodal.
Ɗuum noon pulaar ko ɗemngal he doole ɓiyɓe mum pad ngal
Winndeede e wiɗteede naamningal,
He pewje ɓiyɓe fulɓe fof cabbi ngal.
Yoo hersu hoya kala mo yiɗaa ngal
Nuska waya no jaawngal.
Yoo Alla ɓamtu ngal ɗemngal
Nuska Usta kala mo yiɗaa ngal.Seyku Umar Bah
Hono no haɓanaade ittude yawaare nde raneeɓe njogii he nguru ɓalewu ni, e finndin’de neɗɗo ɓaleejo e hirji’de ɗum he yiɗde hoore mum e faarnoraade nguru mum ni, ko noon ne hirjin’de Afriknaaɓe yoo nduutano ɗemɗe mum ngenndiyeeje ko yiɗde heɓtude ndimaagu mum timmungu e salaade won’de jowitiiɗo. He ndee ɗoo yimre Sayku Umar siftinii en wonnde: “Reeni ɗemngal ko binndol, yonaani he ɗemngal tan kaalgol hayso ene nafa he reen’de keerol. Acci ɗemngal ko pinal e yeeñcin’de mbaylaandi e gollal. En ɓuraaka tinndi e daari keewgol, ɓuraɗen ko binndi e mbaylaandi e gollal.” Ndeke janngude ɗemngal men woto won tan janngude tinndi, daari, paykaa e pulareeje, haysinno ɗuum fo ko heen jeya. Kono ko yo en njeeñcin heen gannde e pine toowɗe wonndude e mbaylaandi e gollal.
Ma en ngartu he Jime Ceerno Seyku Umar Bah he nder winndannde woɗnde. Yoo Geno yurmomo hoɗnamo ɗo ɓuri toowde he aljannaaji.


c: text/html

text:
Ñalnde talaata 8 settaambar 2015 mawɗo hilifaaɓe hono Yahyaa wul Hademiin yeewtidii e yonaaɓe Daarel Barka ko faati e 3 200 hektaar ɗi AAAID wiyaa hasii ɗii. O habrii ɓe wonde « AAAID winndii mo ngam habrude mo woppii eɓɓaande ndema leyɗe ɗee”. O habri ɓe kadi goppitgol yimɓe ɗiɗo nannganooɓe, cokoyaa to Eeleega ñalnde 25 ut 2015.
Ñalnde talaata 8 settaambar 2015 mawɗo hilifaaɓe hono Yahyaa wul Hademiin yeewtidii e yonaaɓe Daarel Barka ko faati e 3 200 hektaar ɗi AAAID wiyaa hasii ɗii. O habrii ɓe wonde « AAAID winndii mo ngam habrude mo woppii eɓɓaande ndema leyɗe ɗee”. O habri ɓe kadi goppitgol yimɓe ɗiɗo nannganooɓe, cokoyaa to Eeleega ñalnde 25 ut 2015.
Ñalnde 10 Kalifu ndema keso oo, hono Lemina mintu Kotob Momma wiyi “nokku mum maa ɗoofto denndaangal nanondire e piɓondire jowitiiɗe e ndema baɗanooɗe”. Ñalnde aljumaa mawɗo rondismaa Daarel Barka noddii jom leyɗe en ɓee e batu. O fuɗɗorii ko furaade ɓe e fuuptaade ɓe, caggal ɗuum o wiyi ɓe wonde Dowla Muritani woppaani eɓɓaande ndema 3 200 ha Karwlaat Wullu Njaay. Ina wiyee o haalii ɗoon haalaluuji ɓutti.
Jooni noon, hol mo haala mum foti heɗeede ? Haala mawɗo hilifaaɓe walla haalayal seefyel rondismaa ngel hormaaki hay gooto ?

robotstxt: allowed

filter: keep


text:
E nder aduna he, kala balɗe sappo e nay (14) ɗemngal ene maaya. “Ɗo e hitaande 2100,” wittiyankeeɓe ɓe mbiy “feccere e ɗemɗe 7000 kaalateeɗe e aduna he ene mbaawi majjude te ko ɓuri heewde e majje mbinndaaka kadi eggaaka e leppi.” Ɗuum firti so ɗeen ɗemɗe maayi ma ɗe nawar laakara ngaluuji ganndal keewɗi, ko yowtii e daartol, pinal, e gannde taariindi maɓɓe.
Ko ɗemngal saaktata pinal rewrude e yimɓe haalooɓe ngal e ko ngal newnani joom mum en waawde wiyde. Konnguɗi cifotooɗi won e geɗe pinalyankeeje keeriiɗe walla yiyannde ene mbaawi waasde firaade e ɗemngal goɗngal haa laaɓta. Ko heewi e ɗemɗe gonɗe e kallulaha ɗe, ko ɗemɗe jogiiɗe
pine galɗuɗe ɗe joom mum en dontiniratno kala yonta rewrude e tinndi, daari, e jimɗi kono meeɗa winndeede. So ɗemngal ngal maayi alaa e sago yahdat e ngaal pinal no wonruno.
Yoga e men maa mbiy hol ko maayde ɗeen pine waawi ustande aduna o, pina goɗɗe ɓurɗe ƴellitaade e ŋellitaade ma keddo, kono wittiyankeeɓe ɓe mbiy hoto en kenyo. Ko ɓuri heewde e ko neɗɗo anndi e nature soomii ko e ɗeen ɗemɗe ɗe cowaa winndeede. Yimɓe hoɗɓe e nokku fotde duuɓi ununnaaje limtinɗe ɓuri laaɓeede taarindi mum en, gila e leydi mum haa puɗi e lekɗe mum haa e barooɗe mum. Sabu duuɓi ujjunaaje limtinɗe go heen ɓe paggatoo nguura maɓɓe ndeke ko kamɓe ɓurata faamde no ndiin taariindi reenirte. Yoga e ɗeen gannde sciencesuwaa wittude walla eggude ɗum tawo. Ndke wittude ɗeen ɗemɗe ko huunde waawnde naftude e paamgol taariindi e deengol ɗum. Kadi wittiyankeeɓe ɓe ene kawri bittugol ɗemɗe keewɗe ene ɓeydana en waawde faamde holno neɗɗo haaldata e holno o mooftirta ganndal. Kala nde ɗemngal maayi waykono huunde e natal momtaade ni, so ɗum waɗi ene usta ganndal men e hol ko ngaandi neɗɗo waawi gollaade.
Hol ko addanta Ɗemɗe Maayde?
E nder daartol aadee, seeraani e ɗemɗe lenyɗi doolnuɗi walla joom en pine toowɗe ɓe ene ɓeydoo yaajde e saraade, ɗemɗe ɗe joom mum en ko doofolɓe ɗe ene maaya. Heewi addude ɗum ko ɗemngal lawakeewal waɗteede waawnere e dow yimɓe (langue officielle). Ko ɗuum sabi leydi Kamruun ngootiri ɓuri duunde Orop no fotirno heewde ɗemɗe. Nde tawnoo Orop ene aadorii waɗde laamuuji doolnuɗi. E tuma nde ɗemɗe mawɗe ɗee carotoo e ne ɓeydoo yaajde sukaaɓe ɓe jibnaaɓe mum en kaalata ɗemɗe tokoose ɓe, ko ɓuri heewde, mawnata ko e janngude ɗemngal kooningal ngal. Ɓeen sukaaɓe walla sukaaɓe mum en so ngari ene mbaawi nattude haalde ɗemngal taanum en so ɗum rewii woppani wonata battande ɗemngal tokasal ngal tan ko maayde. Eɗen nganndi ko ɗuum addani ɗemɗe keewɗe Rewo Afrik maayde Arabeere lomtii. Ko hono noon ne kadi leyɗeele Worgoori Amerik ɗemngal Espanyool momtii ko ɓuri heewde e ɗemɗe tawnoo toon walla Engele e nder Dowlaaji Dennduɗi Amerik, Kanada, haa Ostaraali.
Ene jeyaa sababuuji maygol ɗemɗe tokoose kadi, jaayiyaaji keewɗi ceertuɗi ko wayno leydi dillude walla nyawuuji daaɓooji, ekn… Mbiɗen ɗuum ko huunde ɓooynde waɗde e nder daartol, kono annduɓe ɓe ene kawri wonnde maaygol ɗemɗe ene ɓeydi heewde e nder duuɓi cakkitiiɗi ɗi. E witto ɗemɗiyankeeɓe waɗanoogo hitaande 1999 feenyi heen wonnde ene waɗi ɗemɗe 51 e nder aduna he tawa gootal heen fof ko neɗɗo gooto heddii e nanooɓe ngal, 28 e nder ɗeen ɗemɗe ngoni ko e nder Australia (ostaraali). Ene waɗi 500 ɗemngal ɗe joom mum en ngonaani hay 100 neɗɗo; 1500 ɗe gootal fof joomum en timmaani 1000; hakke 3000 ɗemngal tawa gootal heen fof haalooɓe ɗum ngonaani 10,000.
Hayso tawii alaa ko waawi waɗeede ngam haɗde ɗemngal maayde caggal nde ɓiyɓe lenyol maggal pelliti yeebaade ngal ne, UNESCO, pelle ɗemɗiyankeeje, walla pelle ɗe ngonaa laamuje (PƊNGL) keewɗe nana kenyoo ngam winndude ɗemɗe gonɗe e kallulaha ɗe, e eggude ɗe e leppi ngam mooftande ɗum wittiyankeeɓe e yontaaji garooji. Eɗen ciftora wonnda ɗemngal Ejipta ɓooyma ko maaynongal fotde duuɓi keewɗi hay binndi maggal taw natti waawde janngeede. Ko e hitaande 1822 Farayse-naajo gooto en wiyee Jean Francois Champollion hunycanaa binndi tawanooɗe e hayre wootere innraande “Rosetta stone”. Waawde janngude ɗiin binndi e ɗemngal ngal waɗtude faameede, ubbitii ngalu mawngu e daartol aade.
Like this:
Like Loading...
Related


text:
Asalaamu aleykum banndiraaɓe, ko ardii fof, mbiɗo rewa tan ɗo rewanoo ɗo.Banndiraaɓe
Adiiɓe haalde ɓee kaalii haala njuɓɓuka! njaɓɓii e ɗemɗe amen !ittataa ma min ndeftu e ko min njɗnoo haalde koo tan. Ko ardii fof Fedde Ɓamtaare Pulaar e Moritani ina yettee !gila ɗum fuɗɗii fayde jooni, ma a taw min ngalaano ɗo, walla min ngalaano e birooji ɗi, kono ko min soldateeɓe, dariiɓe e nder fedde Ɓamtaare Pulaar gila 1977. Aamadu Umaar Jah oo, ɗaccataa mi fena, nde ɗum fuɗɗii nde, ko kanko ari Ɓoggee, min mbaɗi ko wuro e wuro, gure 27 halayɓe ɗe, alaa heen ɗo min njettaaki, o moni ɗoo jooɗii !
Oon sahaa eɗum daranaa no feewi. Jaŋde nde na daranaa, golle mum ina njiyaa.J annginaama, liggaama haa yettiima ɗo. Kamɓe noon eɓe ngonndi e katantaagal mawngal eɓe poti kadi yetteede. Sabu daranaade ɗum, woppa haaju mum, wonaa huunde weeɗnde. Haalde ndee ina weeɓi, saɗi ko gollal. Yimɓe ceertata ko e gollal. Haala mbelka kay ina weeɓi haa maayi, kono ko daranaade yiɗde mum nde, sellina yiɗde muuɗum nde, haa ɗum heɓi ɗo ɗum heɓi jooni ɗo. Baawɗo fof, foti wiyde tan, ko ɓe njaaraama. Ɓe mbiyi duɗal so ina huɓɓa, so aɗa jogii docotal maa ar tan mbaɗaa heen. Jokko, hol to wiy aɗa ñifa ɗum. Ko Alla huɓɓi ɗum, wonaa hay gooto huɓɓi. Ɓeeɗoo hay so njehii, ma a wood arɓe woɗɓe dariiɓe, njokkana haalpulaar en (fulɓe) golle mum en. So ɗum ɓennii, hono ñalawma hanki o, ko ñalawma teskinɗo ! Sabu ɗum aadaaji men fof, en njiyi hanki!
Mecce meeɗen ɗee fof njaltii ɗo hanki ! ko hono nii woni pinal! Darnde daranaade leñol muuɗum… Kono miin won ko manki mi heen seeɗa, e ko waɗaa hanki ko : no ɗum wayi hanki yooɗde nii, no ɗum wayi hanki yurminaade nii, e ngenndiyankaagal hanki no wayi yaltude nii, haanaano tawa ko ko ari koo tan ari! Wuro ngoo fof no diidorinoo ina fotnoo tintineede. Ɗum ina ŋakki seeɗa!… Yo ɗum waɗe e jaayndeeji, rajooji e ɓatakeeji… So gonngol arii, so en nguurii en celli haa en tawtoraama, yo jaaynirgol waɗe haaɓura ɗoo laaɓtude, sibu won jogiiɓe yiɗde hono no njogori-ɗen heen yiɗde nii, hono tinaani! So ɓe tiniino, ma ɓe nganndu, maa enen fof nganndu eɗen ngoodi! Yo en keew! Hay so en moƴƴii, so yiyetaake diɗɗal ngal ina mawni, ina ŋakki!… Diɗɗal ngal yo yiye! Kala ko mbaɗaten kaaloyen lewru, lebbi ɗiɗi, galleyoo galleyel, rajo yo e rajo.Kaayitel yo e kaayit.Yimɓe fof tintinee.. Ko haalde ɗo hafeere piye, njiɗ-mi haalde. Woytaama ɗo ngaluuji ɗi ngalaa! Ɗo ngalu alaa, banndiraaɓe heewɓe kaalii, njumpii heen, ɗo ngalu alaa, golle ngalaa! Hannde aduna mo njahraten oo, aduna oo naamndii ko gollal, kono gollal yahataa tawi wondaani e dañal. Kaalden goonga. Dañal ngal, tawdi eɗen njiɗi leñol ngol, eɗen njiɗi ngol ɓamtoo, mbaɗen ko muusataa hay gooto fof… Alaa e sago piye ɗee ngara, kono hoto ɗe keew (tiiɗ)…
…so ɗum ɓennii, mbiɗo yetta Alla e nelaaɗo mum, mbiɗo yetta on. Alla jaaraama, on njaaraama, Banndiraaɓe…


text:
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel de Ville mo Ndakaaru. Fayndare ngooɗoo luumo wonno ko wallude rewɓe winndiyankooɓe mbele ene mbaawa saaktude golle mum en haa ɓura anndeede e tineede, kono kadi e teeŋtinde no ballifanɗe maɓɓe mballiri e hare maɓɓe ngam yooltude jojjanɗe maɓɓe.
Jokku Taro
Like this:
Like Loading...
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee, yowitii ko he hiisa caltiwa e kiɓɓiwa, so en ndeftii he konngol Ceerno Bookara Aamadu Bah, binnduɗo ngardiindi deftere nde o. Ko ɗum fannu toowɗo he nder hiisiwal janngateeɗo he duɗe jaaɓihaaɗtirde.
Jokku Taro
Like this:
Like Loading...
Ko ñalnde 01/07/1751, tumbbitere adannde Encyclopedie mo Diderot e d’Alembert yalti. Ɗuum noon woniino fuɗɗoode fayde he yolnde ƴellitaare ganndal nde hono mum meeɗaani yiyeede he nder Farayse e Orop kala. Ɗuum jibinii kadi baylogol e hakkillaaji maɓɓe he tonngude hoore mum tan he miijooji donaaɗi ko aldaa e ñaawtoraade ɗum hakkillantaagal e luggiɗinaade he miijo.
Jokku Taro
Like this:
Like Loading...
Kala ɗo neɗɗo lemii e taariindi walla neesu (nature) so o ndaartindiima no moƴƴi walla o luggiɗiniima heen miijitogol makko, ma o yiy heen walla o tawa heen kaawise walla kaawniiɗe. Nde tawnoo huunde kala ene moofti sirlu, sirlu goodegol majjum kono kadi sirluuji guurgol majjum walla mbiyen pirfirli keddogol majjum. Ɗiin sirluuji ene kollira njuɓɓudi cañiindi, ndi ene teeŋtina taweede caggal ɗiin sirluuji, junngo geno karallo, ñeeñɗuɗo cañoowo ndiin njuɓɓudi, so tawii kay ko wonande goongɗinɗo goodaangal oon geno.
jokku taro
Like this:
Like Loading...
Islaam e Pinal Fulɓe ko tiitoonde deftere Ceerno Alhusayni Bah, ɓurɗo lollirde Bacca Bah, yaltunde ko ɓooyani to Galle Saato Papyrus Afrique. Caggal defte makko ɗiɗi fento: “Ñaawoore” e “Firtaare”, Islaam e Pinal Fulɓe kanum ari ko he mbaydi ngoɗndi. Ndee ɗoo kanum wonaa fento e fefindo, kono nde fawii ko he ganndal ngal joom mum anndi renndo mum gila nder haa boowal, ruttii kadi tabitiniri ɗum daliilaaji ƴoogaaɗi he defte binndaaɗe he ɗemngal Pulaar, Arab, Engele e Farayse.
jokku taro
Like this:
Like Loading...
He yontere yawtunde ndee innde Djaili Amadou Amal ene tawetenoo he jaayndeeji aduna ɗii kala, sabu ko deftere makko nde tiitoonde mum he ɗemngal Farayse woni Les Impatientes nawnoo kawngel “Prix Gancour des Lycéens” 2020. He ngaan saanga min mbaɗiino heen winndannde he lowre amen www.planetfulbe.com, kono ko he ɗemngal Engele. En podaniino taratooɓe men he ɗemngal Pulaar/fulfulde kadi addan’de ɗum en winndannde yaajniide ngam haa ɓe mbaawa ɓeydaade anndude holi gonɗo Jayli Amadu, nde hoodere jaayre he coñce Pulaar.
jokku taro
Like this:
Like Loading...


text:
Seppo ngoo loowii laawol ñalnde aljumaa 25 abriil 2014, ummoraade karafuur Ɓoggee. Ñalnde aljumaa kikiiɗe, ɓe mbaali ko Boyngel Cile, 40km rewo Ɓoggee. Aɓe njooɓii leppi binndaaɗi ngoƴaaji maɓɓe gaddanɗi ɓe yuɓɓinde seppo ngoo : «Lomtinanee denndaangal loraaɓe e kewkewe 1989-1991, hono aynaaɓe, remooɓe, awooɓe e foksineeruuji» ; «Tottitee min leyɗeele amen e jawdi amen» ; «Persidaa waasɓe : Baasɗo ɓurataa min» ; «Ndokkee min golle, mbinndito-ɗee min!»
Seppo ngoo loowii laawol ñalnde aljumaa 25 abriil 2014, ummoraade karafuur Ɓoggee. Ñalnde aljumaa kikiiɗe, ɓe mbaali ko Boyngel Cile, 40km rewo Ɓoggee. Aɓe njooɓii leppi binndaaɗi ngoƴaaji maɓɓe gaddanɗi ɓe yuɓɓinde seppo ngoo : «Lomtinanee denndaangal loraaɓe e kewkewe 1989-1991, hono aynaaɓe, remooɓe, awooɓe e foksineeruuji» ; «Tottitee min leyɗeele amen e jawdi amen» ; «Persidaa waasɓe : Baasɗo ɓurataa min» ; «Ndokkee min golle, mbinndito-ɗee min!»
Nde ɓe ngari haa Hudallaay, Ibraahiima Aamadu Njaay, hooreejo Jokkorde Ngenndiire Muritaninaaɓe Artiraaɓe ummoraade Senegaal, ƴettii ɗoon konngol, haali haala njurminiika. Heewɓe ndonki jaggude gonɗi mum en. O wiyi « oo ñalawma 25 abriil 2014 waɗti duuɓi 25 ko taccinano-ɗen, mberla-ɗen to Senegaal. Ko ngam siftorde ɗii sahaaji mettuɗi addani en yuɓɓinde ngoo seppo wullitaango e salaare, tuggi Ɓoggee haa Nuwaasoot, ngam fottude e gardiiɗo leydi oo, hono Muhammed wul Abdel Asiis, e hollitde ɗum hujjaaji men ».
E wiyde makko « Wonii duuɓi jeegom (6) ko ngartu-ɗen cuuɗi men, kono hay huunde waylaaki e ngonka men, sibu haa hannde nguur-ɗen ko e caɗeele bonɗe. » O limti hujjaaji ɗii kala, e innde tuddule 118 ɗo artiraaɓe ɓee koɗnaa e iiwaan Barakna e Tararsa e Gorgol e Gidimaka e Asaaba. Eɗi tonngoo e toɓɓe joy (5) :
Seppo maɓɓe ngoon hawri ko e sahaaji nguleeki ɓurtuki. Ko ɗum tagi aɓe njogori losde no feewi so ɓe mballitaaka. To oon bannge ina waɗɗii laamu nguu ƴettude peeje ngam faabaade kala e maɓɓe losɗo e laawol hee. Ko noon kadi, kala woƴaaɓe ngonka maɓɓe ina poti wallitde ɓe hakke baawɗe mum en.
BAB


text:
Hanan Buhari waali jommbaajo Ñalnde Mawnde, Yoo koondi Malmo
Hanan Buhari ɓiy hooreejo leydi Najiriya (Nigeria), Muhammed Buhari resaama ñalnde Mawnde 4, Silto. Yannge ngee waɗaa ko to Aso Rock Villa, woni galle laamorɗo leydi Najiriya he nder Abuja wuro laamorngo ngo. Wiyaama ko ngol ɗoo woni laawol gadanol galle oo meeɗi jaɓɓaade kew bayɗo honi ni. Resimo ko Muhammed Turad Sha’aban ɓiy Mahmud Sani Sha’aban. Baabiraaɗo o meeɗino wonde sarɗiyanke to suudu batirdu ngenndi Najiriya kadi ko musiɗɗo hooreejo leydi o, Muhammed Buhari.
Kanko Muhammed Turad ne ko o diisnoteeɗo keeriɗo jaagorgal kalfinaangal golle, Rabatunde Fashola. O ƴamiino kadi lefol ngardiigu diiwal Kaduna lawbi ɗiɗi, 2007 e 2011. Kanko Turad, ko o fagguduyanke diisneteeɗo he paggitorɗe keewɗe gila he nder Najiriya haa Dubay.
Dewgal ngal wonii dewgal laamɓe e alɗuɓe sikke alaa. He lewbi jawtuɗi ɗii, jaayndeeji Najiriya kabriino wonnde Aysa Buhari, joom suudu mawɗo leydi o, diwii fayde Dubay, Emiraaji Arabeeɓe Dentuɗi, ngam soodoyde jooraare Hanan, tawa ko he ndiwoowa keeriika ka galo mawɗo ene wiyee Muhammad Indimi luɓimo. Eɗen ciftina kadi ko ɓiy oon galo (miliyaadeer), resi gooto e ɓiyɓe Buhari.
Hanan woni ɓiy Muhammed Buhari tokooso kono ko kanko ɓuri yañƴude. O yalti ko Jaaɓi-Haaɗtirde Revensbourn to London he 2019 o heɓi seedanfaagu makko he natiyankaagal (Digital Photography) kadi omo jokki waɗde Master’s makko he fine arts he ngaal ɗoon duɗal.
Pulaagu winndere fuɗɗii teskaade Hanan Buhari ko nde hitowol makko sarii he laylayti (social media) omo haala he ɗemngal Fulfulde, wonnde o nanataa hawsankoore no feewi sabu he galle maɓɓe ko Fulfulde ɓe kaalata. Eɗen tesko Muhammed Buhari e hoore mum, hayso ene fasnii pulaakgu kadi ene faarnoroo ɗum ne, o waawaa Fulfulde. Ko joom suudu makko woni pullo kaaloowo Pulaar.
Kono yimre nde Abdullaahi Bashir, fentannoo mo he Fulfulde“Hanan Buhari Ko aan Ɓernde am Suɓii”, sarinoo ma kanum ne he nder laylayti.
Hanan Buhari ko Aan ɓernde am Chubi
Gite am Yi’ii ɗum ko meeɗaa yiide
Hakkiilo am yehii ɗo meeɗaay yaade
Ngoarol Hanan waylitii yonki am hannde
Mi yiɗii oo suka debbo faa nder ɓernde am
Miijo maako woɗɗike faa nder hakkiilo am
Jiile maako maɓɓi jiile ngite am
Ko wanaa kaŋko fuu mi yi’ataa handen
Mi yinike maawo yiɗde ngol walaa keerol
Mi tampii wurtaaki dee yooliimin nder haragol
Ittoowokam walaa ngam mi woɗɗike nder mutugol
Nder yiɗde oo suka debbo mi humii maayuki handen
To yiɗde maako jukkooje non mi hettan
Si nde baasi non mi waalan du mi haran mi haartan
Si ngol Dewal non mi ñallan du mi waaltan
Miɗo toroo joomiraawo hokkakammo handen
Hanan wujji ɓernde am dogdii yehii ɗo mi andaa
Mi ndaartii, mi jokkii, mi ewnii, mi yiitaali ɓe o wondaa
Mi haaŋike nder tefde oo suka debbo lobbo ɓii adda
Safaare walaa si wanaa heɓdemo handen
Terɗe maako ina ŋarɗi hino haaŋe lootaaŋe
Yeeso maako ina jalba, ina ɗelka hino kaŋŋe
Mooso maako ina nanga ngite hino naaŋe
Min kam mi waasii belɗum si mi heɓaaymo handen.
Abdullahi Bashir


text:
Islaam e Pinal Fulɓe ko tiitoonde deftere Ceerno Alhusayni Bah, ɓurɗo lollirde Bacca Bah, yaltunde ko ɓooyani to Galle Saato Papyrus Afrique. Caggal defte makko ɗiɗi fento: “Ñaawoore” e “Firtaare”, Islaam e Pinal Fulɓe kanum ari ko he mbaydi ngoɗndi. Ndee ɗoo kanum wonaa fento e fefindo, kono nde fawii ko he ganndal ngal joom mum anndi renndo mum gila nder haa boowal, ruttii kadi tabitiniri ɗum daliilaaji ƴoogaaɗi he defte binndaaɗe he ɗemngal Pulaar, Arab, Engele e Farayse.
jokku taro
Like this:
Like Loading...
Nana Asma’u walla Neene Asmaawu, sabu ko noon woni innde ndee tigi, ko dewbo pullo lolluɗo he nder daartol Afrik kam e daartol diine Islaam. Neene Asmaawu (1793-1864) ko ɓiy Seyku Usmaan Dan Foodiyo, diidnooɗo laamu Fulɓe Sokoto o. Ko o dewbo ganndo, joom tiiɗndi e geɗal mawngal he nder leydi Sokoto (Nigeria), keɗananooɗo kadi o wonnoo.
Jokku taro
Like this:
Like Loading...
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar.
Jokku taro
Like this:
Like Loading...
Diine ina jeyaa e pine pulaagu ɓooyɗe gila Fulɓe peeñi to dunuyaa faade hannde, ɓe meeɗaani seertude e diine. Ɓe ngadii anndireede ko rewooɓe diine naange, oon ko e diineeji ɓooyɗi jeyaa. Peeñgol makko, ina hoddiree 8000 kitaale ko adii jibineede Isaa.
Jokku taro
Like this:
Like Loading...
Ko ñalnde Mawbaare (Talaata) 1 Mbooy (Mars) 1977, he saanga beetawe, Koolaaɗo Kuuɓal Fedde Ngootaagu Afrik garwaniijo o maayi he nder dummbirdu 52 to Camp Boiro, Konaakiri leydi Lagine (la Guinée).Duuɓi cappanɗe nay e ɗiɗi (42) njawtii caggal ko ɗum waɗi, kono sukaaɓe Afriknaaɓe heewɓe nganndinaaka holi oo ɓiyɗo Pullo, gorko Afriknaajo, kaɓanaaɗo ngam rokkitde Afrik jeytaare e ndimaagu mum.
jokku taro
Like this:
Like Loading...
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.
Jokku Taro
Like this:
Like Loading...


text:
Fedde Ɓamtaare Pulaar he Muritani (FƁPM) yuɓɓinii ñalɗi jaŋde ñalnde 10 e 11 abril 2021, ɗo joɗnde mum mawnde ndee he nder Nuwaasoot. Ine jeyanoo e aadaaji FƁPM, ko adii 1989, yuɓɓinde ñalɗi jaŋde, ngam, e sahaa kala anndude ko gollaa e no golliraa, ƴeewde ko ŋakki heen, e naftoraade humpito dañaango e daawal jawtungal, ngam ɓeydaade moƴƴinde ko golletee koo, rewrude e tuugnorɗe jaŋde.
Fedde Ɓamtaare Pulaar he Muritani (FƁPM) yuɓɓinii ñalɗi jaŋde ñalnde 10 e 11 abril 2021, ɗo joɗnde mum mawnde ndee he nder Nuwaasoot. Ine jeyanoo e aadaaji FƁPM, ko adii 1989, yuɓɓinde ñalɗi jaŋde, ngam, e sahaa kala anndude ko gollaa e no golliraa, ƴeewde ko ŋakki heen, e naftoraade humpito dañaango e daawal jawtungal, ngam ɓeydaade moƴƴinde ko golletee koo, rewrude e tuugnorɗe jaŋde.
Nii woni, eɗen ciftora, tuugnorgal gadanal njanngiin he fedde hee, lelnaa ko e hitaande 1978-79 he nder Catal Nuwaasoot. Kadi, caggal kala daawal hakkunde mooɓondire ɗiɗi, tuugnorɗe njanngiin kese ine lelnee, teskotooɗe humpito dañaango e daawal jawtungal ngal, dotta kadi laabi njanngiin wonande daawal paangal. Ɗiin ñalɗi ndenndintunoo ko jannginooɓe fedde ndee, kam e haralleeɓe jaŋde woɗɓe bismaaɓe heen.
Ɗiin ñalɗi wiɗto laabi njanngiin fedde ndee mbayrii yuɓɓineede gila he kitaale 1990, ko ina tolnoo e duuɓi 30 jooni. Tee, e ngalɗoo daawal juutngal, mbayliigaaji keewɗi mbaɗii, gila to humpitooji haa e karallaagal (haa teeŋti e karallaagal kesal), haa to kuccam fedde ndee.
Eɗen njaakorinoo maa ɗii ñalɗi, gaa gaa ko aadoranoo koo (Duɗe, tolnooji, loowdi, heblo jannginooɓe, wallifo ekn), maa mbaaw teskaade kesam-kesaagu, teskoo kadi humpito dañaango e yolnde hee, kam e kuccam kesam fedde ndee, ngam lelnude laabi ɓurɗi kadi moƴƴude.
Tolnooji jaŋde :
Eɗen mbaawii wiyde, wasiya ɓurɗo teeŋtude baɗaaɗo he ñalɗi hee, ko hesɗi e ko woodnoo koo, ko naatnugol jaŋde karallaagal kesal e tolno Duɗal Keblorgal jannginooɓe, kam e teeŋtingol jaŋde fannuuji, fawaade e soklaaji almuɓɓe. E sifaa kuuɓtodinɗo tolnooji jaŋde ɗii, wonande almuɓɓe ɓe njanngaani so wonaa Pulaar, ko tati tan :
– Tolno kumtugol he binndol : waawde winndude, waawde tarde taro moƴƴo, waawde kiisorɗe nay ɗee. Ooɗoo tolno ko daawe ɗiɗi ; daawal I (rogere adannde) e daawal II (rogere ɗimmere), fof he nder lebbi jeenay (fotde 144 waktu jaŋde) .
– Tolno ɗimmo : ko tolno jaŋde fannuuji, gila he ɓiyleydaagu, ganndal leydi, hiisa, haa e fannuuji goɗɗi ɗi almuɓɓe ɗaɓɓi, teskotooɗi nguurndam e ngoƴaaji mum en. Engal waawi wonde daawal gootal walla daawe ɗiɗi, fof he nder lebbi 6 (hedde waktuuji 100).
– Tolno tataɓo : Duɗal keblorgal jannginooɓe (DKJ). Ko he maggal almuɓɓe njanngata karallaagal janngingol (binndol, taro, hiisa). Ñalɗi ɗii mbasiyiima yo karallaagal kesal jeye hankati e fannuuji janngeteeɗi he ooɗoo tolno.
E tolnooji ɗii kala, so almuɓɓe ine njiɗi janngude fannu goɗɗo, ine njamiraa, sibu jaŋde ndee yahdata ko he ngoƴaaji maɓɓe.
Ine wayi no wonande jannguɓe ɗemɗe goɗɗe (haa teeŋti wonande humpitiiɓe alkule lateŋ), alaa ko waylii e no woorunoo adan nii, sibu alaa ko haalaa heen, ko tolnooji ɗiɗi tan :
– Tolno gadano : Daawal 1 : anndude alkule, waawde seerndude ɗo duurti e ɗo duurtaani, ɗo tekki e ɗo tekkaani, kam e waɗde wiɗtooji. Oo tolno ko lebbi tati wonnoo, baawɗo waɗeede e doge ɗiɗi, rogere adannde (lewru wooturu : waktuuji 16) e rogere ɗimmere (lebbi ɗiɗi : waktuuji 32). Fof ine waawi wonde e nder 48 waktu. Janngetee he daawal ɗimmal ngal ko sellinde binndi e waɗde wiɗtooji.
– Tolno ɗimmo ko Duɗal Keblorgal jannginooɓe. Kamɓe e jannguɓe pulaar ɓolo ɓee fof ndenndi ngal.
Gaa gaa tolnooji jaŋde, ñalɗii ɗii ndippii he huunde e geɗe, gila e rewindo, ɓeto, laabi jaŋde, haa e wallifo.
Rewindo : ko adii fof, rewindo ko geɗal kimmungal he nder jaŋde, sibu so ɗum alaa, gooto fof gollortoo ko no weliraa. Ko goomuuji jaŋde dariiɗi he tolno peŋgal e catal e ngenndi mbaawi ɗum toppitaade.
Ɓeto : wiyaama wonde ɓeto ngoo ko fannuuji ɗiɗi : ɓeto hebloowo (évaluation formative) e ɓeto sakkitto (évalution sommative).
– Ɓeto hebloowo ngoo, ko horooji walla ƴeewndooji jannginoowo waɗata ñalnde kala, so naatii duɗal, hade fuɗɗaade winndannde, hakkunde winndannde, e joofirde winndannde ekn, ngam ƴeewde so almuɓɓe paamii, ngam anndude ɗo foti artude e hol almuɓɓe fotɓe walliteede ekn. Ngoo horo so alaa, jaŋde woodaani ! E ko ɓuri heewde, jannginooɓe keewaani (nattii) waɗde ɓeto hebloowo ngoo (hay nii he nder duɗe laamu).
– Ɓeto sakkitto ngoo, ko ɓeto njuɓɓudi jaŋde heewi yuɓɓinde e ardaade (ardorde duɗal, peŋgal, catal, Goomu jaŋde ngenndi ekn.) yuɓɓinta he daawe teskinɗe (joofirde walla naatirde rogere, walla tolno, joofnugol jaŋdeekn) ngam anndude fotɓe ɓennude, walla rokkude seedanteeje… Ngoo ɓeto ne so alaa, jaŋde ŋakkii no feewi.
Laabi jaŋde
Laawol jaŋde taro fedde ndee huutortonoo ko laawol hijjo-kuuɓal (ko anndiraa « méthode mixte »). Ko ngolɗoo laawol ñalɗi ɗii teeŋtini kadi. Laawol jaŋde fannuuji goɗɗi ɗii fof huutortoo ko laabi teeŋtinooji njiylawu e gollingol e coftal almuudo. Haralleeɓe jaŋde ine mbiya wonde “ winndannde fuɗɗoriinde firo, ndeen winndannde bonii ”. E miijo maɓɓe nii winndannde kala foti ko rokkude almuɓɓe njiylawu (memmbo, gagga…), jannginoowo ko jirwinoowo, ɗowoowo golle tan, ko janngoowo woni nehaade ekkagol.
Wallifo
Wallifo ngoo waɗi ko fannuuji ɗiɗi : “wallifo jaŋde” e “wallifo wellitaango”.
Wallifo jaŋde firti ko wallifo tuugiingo e tuugnorgal njanngiin, waɗiraango huuɓnande jannginooɓe e janngooɓe he duɗe fedde ndee defte janngirɗe. Ko fedde e hoore mum foti sakkude peeje no winndiri ɗee defte jahduɗe e tuugnorgal mum njanngiin.
Wallifo wellitaango, kala jiɗɗo winnda : gila e fedde haa e teelɗuɓe, ko wallifo ngo fedde waawi wagginde, walla ngo woɗɓe mbeletee mbinnda, gila e defte daartol, ganndal leydi, dewal, ndema, hiisiwal, ɓalliwal, coñce, ñeeñe ekn.
Ngoo wallifo ine heewi nafoore he ɗemngal, tee ina wallita humtaaɓe e binndol ko ɓooyaani dañde ko tari e faggaade ganndal goɗngal.
Karallaagal kesal : wasiyaama yo waɗte fannu janngeteeɗe he nder tolno DKJ. Wasiyaama yo karallaagal kesal ngal huutore ngam jaajtinde jaŋde ndee e ittinde ɗum : duɗe whatsApp, wideyooji nder Youtube, ekn.
Sikke alaa danndaangal peeje cakkitaaɗe e ɗii ñalɗi maa mballit jaŋde he nder Fedde ndee ƴellitaade. Eɗen njaakorii maa ñalɗi goɗɗi njuɓɓine paatuɗi e duɗe gaggaaji walla ƴaaɓorɗe, tuugnorɗe jaŋde lelnee wonande yimɓe ɓe kaalataa ɗemngal ngal yiɗɓe janngude ngal.
Ciimtol Bookara Aamadu Bah


text:
Pottital mawngal udditii ñalnde 7 desammbar to Kopenhag, leydi Danemark. Ngal woni pottital ɓurngal mawnude jowitiingal e kilimaa (Ngonkaweeyo) caggal pottital baɗnongal to Kiyoto, leydi Japon, ngal nanondire mum puɗɗii siyneede e hitaande 2005. Fayndaare ndeeɗoo joɗnde ko etaade dañde nanondiral adunankeewal ngam ustugol gaasuuji gaddooji ko wiyetee «seer» ko. 193 leydi mbismaama e joɗnde he ngam lelnude kuule ustooje geɗe ɓeydooje nguleeki. Huunde saɗtunde nde tawnoo faggudu leyɗe keewɗe ko heen tuugii (Amerik e Siin walla leyɗe jogiiɗe petroŋ).
Pottital mawngal udditii ñalnde 7 desammbar to Kopenhag, leydi Danemark. Ngal woni pottital ɓurngal mawnude jowitiingal e kilimaa (Ngonkaweeyo) caggal pottital baɗnongal to Kiyoto, leydi Japon, ngal nanondire mum puɗɗii siyneede e hitaande 2005. Fayndaare ndeeɗoo joɗnde ko etaade dañde nanondiral adunankeewal ngam ustugol gaasuuji gaddooji ko wiyetee «seer» ko. 193 leydi mbismaama e joɗnde he ngam lelnude kuule ustooje geɗe ɓeydooje nguleeki. Huunde saɗtunde nde tawnoo faggudu leyɗe keewɗe ko heen tuugii (Amerik e Siin walla leyɗe jogiiɗe petroŋ).
Batte baylagol ngonka weeyo ina keewi no feewi. Won heen nii en puɗɗiima teskaade ɗum en. Kono, e tonngol, ɗeeɗoo batte ko heen njeyaa, hay so tawii en mbaawaa huɓindaaɗe ɗe kañje kala.
– Ilam ɓurtuɗam : Amooji mawɗi ina mbaawi kewde sabu ɓeydagol feto geecuuji ngol saabii caaygol galasuuji gulli leydi. En puɗɗiima nii teskaade ɗuum, sibu e kitaale jawtuɗe ɗe, ina teskaa toɓooli ina ɓeydoo fotde 7% hitaande kala. Sabaabu ɗee geɗe fof noon ko ɓeydagol nguleeki weeyo. Yanti e ɗuum, ina teskaa wonde musibbaaji mawɗi bayɗi no keneeli ɓurtuɗi (yeru duleendu wiyeteendu «Katerinaa»), ɓeydiima fotde laabi nay e nder duuɓi 20 fat.
– Nguleeki ɓurtuki : ɗum ko batte ɓurɗe yiytinaade e yaawde. E duuɓi ɓennuɗi ɗi, nguleeki warii yimɓe to Orop. Batte majjum e cellal ina keewi : eɗum waawi addude ñawbuuli, walla ɓeydude ɗum en, ko wayi no ñawbuuli poofaango (Aasma ekn …) walla warde ɗoon e ɗoon.
– Bonnugol dunli : Leɗɗe ko mooftirgel ko wiyetee karbon ko, sibu leɗɗe guurɗe ina njagga gaas karbonik, moofta ɗum. Tee oon gaas ina jeyaa e geɗe caabotooɗe ɓeydagol nguleekiweeyo. Ndeke leɗɗe ina laɓɓina henndu poofaten ndu. Teskaama noon, hitaande kala, fotde 13 miliyoŋ hektaar dunli ina maaya. Ko ɗum tagi ustagol leɗɗe ngol ina addana posone ɓeydaade heewde e weeyo, jiidaa e ko ɗum ɓeydata nguleeki ko. So tawii yimɓe ina njiɗi ɓeydo nguleeki waasa ɓurde 2°C (degreeji ɗiɗi Celsus), alaa e sago dunli kisnee. Hannde o, ina wiyee wonde tagofeere men nde (leydi) jogii ko bumsuɗe ɗiɗi (foofirta ko nokkuuji ɗiɗi) : dunli Amasoni (to Amerik worgo) e dunli Afrik hakkundeejo. Ɗum jiidaa e ko ɗi moofti ko, so kullon keewkon e eddaaji puɗi keewɗi, ɗi nafoore mum en e kisal leydi ina mawni no feewi. En kaalaani kadi wonde ko ina wona miliyaar e 600 miliyoŋ aadee nguuri ko e geɗe ummotooɗe e ɗiin dunli.
– Ƴergol geecuuji : Eɗen mbaawi yiyrude ɗum e sifaaji ɗiɗi. Sifaa gadano o : 22 miliyoŋ ton gaas karbonik caayooji ñalawma kala e nder geecuuji ina ɓeyda «kaaɗeeki» ndiyam mum. Ɗum ina wara won ɗiin puɗi ɗi won ɗiin liɗɗi nguurnoo, walla kadi wara won koon kullon ndiyam, kon kullon ngoɗkon nguurnoo. Sikke alaa, ɗuum so rewii, batte mum ina njettoo nguurndam kala ko tagaa. Sifaa ɗiɗmo o, ko ɓeydagol ƴerngo geecuuji e fawaade e sababuuji ɗiɗi. Sabaabu gadano o, nguleeki ina ɓeyda feto kala ndeelam (ndiyam ina liroo sabu nguleeki). Yanti e ɗuum, nguleeki ki ina saayna galaasuuji gonɗi e gulli leydi. Ɗaam caayam yantata ko e geecuuji, ɓeyda feto mum en. Batte ɗumɗoo ko ɓeyadagol tooweeki geecuuji e kujjitgol duuɗe e gure gonɗe daande geec. Yeru, Nuwaasoot.
Bookara Aamadu Bah


text:
Ammbasaad Farayse nder Muritani rokki Hinndu Mintu Ayniina, maande manoore toownde (galaŋ) ñalnde 19 kawle (oktoobar) 2017 heedde 19w00 to galle Ammbasaad Farayse e Nuwaasot. Ndee hinnde fattamlamre ko finnde teeŋtunde wonde ammbasaad oo ena teskii darnde makko hiisnde, kanko Hinndu ngam guurnugol e ƴellitgol pinal e ñeeñal rewrude e binndol e ɗemngal Farayse e waasde mo wonde neɗɗo bannginte, gollortooɗo waaruuji gila ko o jannginoowo-jaayndiyanke.
Hade ammbasadeer oo takkande mo maande ndee, adii tawo ko waɗde ciimtol nguurndam makko, mosol ɗo o rewnoo, ko o goongɗinnoo e ko o salotonoo gila o ari e aduna haa ɗo o yahrata ɗoo e yeeso jamaanu tolniingu e 82 neɗɗo, rewɓe e worɓe hakkunde winndooɓe, wiɗtooɓe joom gannde toowɗe en, e jaayndiyankooɓe bismaaɓe. Caggal ɗum ammbasadeer oo wiyi : « Leydi Farayse rokkii ma hannde ndeeɗoo maande manoore toownde ngam waɗde ma harbiyanke e fannu pinal e ñeeñe (médaille de Chevalier de l’Ordre de la Culture et des Arts) »
Kelle e mayleeji natooɓe e naɓoyankooɓe njahdi, seedtinde weltaare wonde ena mbelaa hinnde nde Hinndu heɓi ndee.
Hol gonɗo Hinndu Mintu Ayniina ?
Hinndu Mintu Ayniina jeyaa ko Moonngel to diiwaan Gorgol Muritani e hinnde safalɓe lemtuunanaaɓe. O jibinaa ko ñalnde 10 mbooy (mee) 1965 e nder Kayhayɗi. Baaba makko wiyetee ko Mohammed Ayniina Wul Ahmed Haadii, ko jannginoowo arab wonnoo, caggal ɗuum wonti joolto-hujja (syndicaliste). Yumma makko nootortoo ko e innde Mahjuuba Mintu Ahled Saalem. Hinndu mawni ko hakkunde Kayhayɗi, Magtaa Lahjar, Ligisayba Gorgol e Jowol Sahre sabu wonnoode baabiraaɗo oo jannginoowo. Ko e hakkunde ɗeeɗoo gure, Hinndu Mintu Ayniina waɗata jaŋde mum lesre hakkunde 1970 e 1977. Jaŋde makko hakkundeere ko e Rooso e duɗal ngal ɓe mbiyata Sawiyee Kopalani (Xavier Copalani), tuggude 1978 haa 1983, nde o heɓi bakkaa makko. O waɗi heblo ngam wontude jannginoowo rogere addannde e jaŋde hakkundeere. O jannginii Ganndal tawaandi (Sciences Naturelles). Caggal ɗum o waɗti heblo fannuuji daartol e ganndal leydi to duɗal jaaɓi-haaɗtirde Nuwaasot. Hinndu jannginii to kolees Tafrak Seyna, o jannginii kadi to duɗal sukaaɓe worɓe, ngal ɓe mbiyata e ɗemngal Farayse “Collège des Garçons” e nder Nuwaasot.
O naati e jaayndiyankaagal ko e hitaande 1989 e les mbeelu Habiibu Wul Mahfuud (yo Geno yurmo ɗum). O gollodiima ɗoon e Mohammed Faal Umeer, Mbaarek Wul Beyruuk e Alasan Accee. Ɓe ngadii sosde ko jaaynde wiyeteende Muritani Demain, caggal ndeen ko jaaynde wiyeteende Albayaan, ɓe cakkitorii ko Le Calame. Ɗeeɗoo jaayɗe ko ganndaaɗe sabu ko kannje ngadii ñiŋde e aybinde geɗe kaantare baɗanooɗe e ɓaleeɓe Muritani gila e taccingol haa e warngooji dewnooɗi heen. Ko ɗee jaayɗe peeñninnoo ko waɗanoo e bonannde to wuro Sorimalee, ɗo yimɓe nayo mbaraa, mbaɗdaa e ngaska ngoota, lootaaka, kasnaaka, njuulaaka. Ko ɗuum addannoo ɗe, kannje jaayɗe ɗee, felɓondirde e mettere laamu haa addani ɗe uddeede walla yoweede. E teskaade Jaaynde Le Calame haɗaama yaltude laabi 23 hakkunde kitaale 1993 e 2008. Nde yowaama kadi laabi 2. Heen gootol ko lewru e hitaande 1997, ɗimmol ngol ko lebbi 2 e hitaande 1999.
Caggal ɓennuɓe ɓe limtu-ɗen dow ɓee, Hinndu gollodiima e ɗeeɗoo jaale e nder jaayndeyaagal: Seneyba Mohammed, Caam Mammadu, Sek Aamadu, Abdullaay Siree Bah, Mariyem Mintu Derwish, Bah Mariyam lollirɗo Halayɓe, Mohammed Mahmuud Wul Ɗaaleb e Biri Jagana.
Hinndu wonii e jaayndiyankaagal haa e hitaande 2007, ɗo o noddaa e diiso jaagorɗo gadano Zein Wul Zeïdane. Nde oon ɓenni, o wonii diisnondirɗo Yahyaa Wul Waaqaf e Mullaay wul Mohammed Laqdaf.
E hitaande 2014, o toɗɗaa jaagorɗo kalfinaaɗo diiwaan Magreb (Maghreb), fiyakuuji Afrik e geɗe muritaninaaɓe wonɓe caggal leydi. E saawiyee (siilo) 2015, o ari e jaagorde Pinal e fitiram-gollaagu, o woni heen haa e lewru seeɗto (abriil) 2016. Ko e oon dumunna, Daande Maayo ndee fuɗɗii anndude wonde ndeke jeyaa ko e leydi ndii e dañde geɗal. Ko ndeen Jowol Sahre lasaa e doggol gure ganni no Wadaan, Shingiti e Walata, Jeeriyel Tummbere to Jiinge e Njeew mbaɗtaa e ɓarakorɗe ngenndi juureteeɗe. Ko e oon sahaa kadi naalankaagal, ñeeñal e binndol puɗɗii dañde henorde.
E ooɗoo kikiiɗe ñallunooɗo 19 oktoobar 2017, Hinndu Mintu Ayniina heeroraaki mbelemme e teddungal kañum tan. O fecci ko e yimɓe tato woɗɓe, dañɓe teddungal kañum enne no o dañiri nii, takkanaaɓe medayuuji hono no o takkiranaa nii. Ɓeen ngoni: Mbaarek Wul Beyruuk, Idummu Mohammed Lemiin e Sal Jibriil Jakariyaa, gorko Haayre Mbaar e Simeraaji (maa en ngartu e nguurndam oo gorko e jaaynde men aroore, so Geno newnii).
Gelongal Fuuta lollirɗo, Njaay Saydu Aamadu


text:
Home -- Fulfulde -- Perform a PLAY -- 001 (Jesus loves children)
1. Annabi Iisaa no yiði fayåe åen
Ko debbo lanðo saatinnoo yimåe, åen landii mo kanko lanðo debbo on ngal landal ðoo : "Men jeejii on, hara hiðon waawi hollude men cuðaari meetelol lanðo on ngol?"
Lanðo on jaabii "Hii-hii, miðo waawi", o hammiri ka baafal, o artidi e fayåe ðiðo. O ýetti åen fayåe ðiðo, o moosani saatinaaåe åen, o wi’i : "e hino cuðaari an ndin."
Åen yimåe saatinaaåe øalði, sabu hiåe habbinoo yi’ugol ka o hollata åe jaamanje maa kaaýe hittuðe. Kono åe faamii wondema fayåe åen no hitti e gite kanko lanðo on åuri ðen kaaýe satta-cogguuje.
Ko goonga kala e men no marani paykoy koy giggol.
Kono miðo andi aaden yiðuðo fayåe åen, e maanaa : Iisaa Joomi on.
Kitaabul-Muggadasi on no fillitanaade en fii ko mawåe åen addunoo fayåe mun haa e annabi Iisaa fii no o du’orana åe e no åe waawira andude mo. Kono adalde hewtugol maååe ka annabi Iisaa, åe nani hawa yimåe åe weltaaki.
Taalibaaåe : "Ko honðun wonðon waðude? Iwee ðoo! Yaltee!"
Fayåe åen huli, dartii. Åe suusaali haalude hay huunde. Ko taalibaaåe åen wonunoo e sonkangol åe fota.
Miðo weltii non tawandema hinaa ðon taariika on hatti. Annabi Iisaa no yiði fayåe åen, o wallitii åe kisan.
Annabi Iisaa : "Accee paykoy koy ara e an. Wota on haðu koy. Ko fii laamu Alla ngun ko sifa makkoy wonani."
Annabi Iisaa no yiði paykoy koy. Himo wi’ude koy yo koy hoolo mo, koy ekkitoo no koy andira mo. Koy ari non ...
... gorko e jiwo goreeåe
... moýýuåe e bonåe
… fanðuåe e janðuåe
… tiiðuåe e yoomuåe
... jogiiåe hakkil e åe jogaaki hakkil
... woråe e jiwåe sertuåe e mbaadi
Paykoy koy yejjitaali ñannde annabi Iisaa moýýii e makkoy, o du’anii koy. Annabi Iisaa no yiði fayåe åen! Ðun weli paykoy koy, koy haalani åeya yimåe fii makko. Awa anditu soono kala wonde annabi Iisaa no yiðu-maa an kadi!
Ka Kitaabul-Muggadasi, e hino ko o maaki kon : mi raðotaako non kala on arðo e an.
Yewtooåe : Fillitotooɗo, annabi Iisaa, taalibaaåe
© Copyright : CEF Allemagne


text:
Home -- Fulfulde -- Perform a PLAY -- 074 (Beating the innocent 2)
74. Mo bonnaa piyaama 2
Jannoowo kesun on hari no serti e åeya. Hay si kanko Yaaquuba, oya townitiiɗo nun, hari himo ŋalɗi fii laawol ngol oo ɗoo huutori ngol. Jannoowo on torii, onsay duɗɗande ɗimmere nden hewti.
Jannoowo : "Si tawii hiɗen haani nanondirde, si ko non woniri haray bee waɗen sariyaaji kesi ardotooɗi duɗal ngal, miɗo torii on jaåugol ɗi."
Yaaquuba juutini foofaango ngon. Huunde e ko nandi e ɗun waɗaali hari haa hannde.
Jiwo duɗal ngal : "Hita gooto wujju oya ka jannde."
Jannoowo : "Hino moýýi. Kono sariyaaji hittii woo si tawii bonnuåe åen donkinaama."
Yaaquuba : "Paataaji tati fii kala wujjuɗo ka jannde."
Eyyoo! Fewndo on saa’i, jannganaakuuåe åen ko weduru donkinirtee.
Karamoko-lekko on winndi ɗin sakkitiiɗi e goɗɗi goo e alluwal åalewal ngal. Gila jonte seeɗa, piiji ɗin fow no feýýirde no moýýiri. Kono e bimbiire goo, karamoko-lekkoljo on ari, himo monii fota.
Karamoko-lekkol on : "Hita on udditu bukkuuji mon ɗin. Miɗo mari ko moýýaa ko mi hollitata on. Goɗɗo bonnitii sariyaaji ɗin ka duɗal, wujii sandiwiisi Yaaquuba on. Hara bonnuɗo on qirritoto ɗun tigi?"
Yimåe åen fow no darni foofaango mun ngon. Tomaasi fanɗuɗo on, hari no jooɗii ka safawol aranol, o woni e ette-etennagol :
Tomaasi : "Mi ... ko min waɗi, mi ... hakkee ko mi weelaa, ko ɗun si mi ýetti, mi ninnsii fota."
Musiååe Tomaasi åen ko miskinåe, åe heåataa ko åe ñaama ko åuri kon e ɗuuɗude. Gooto faalanooka yo o piye. Kono karamoko-lekkoljo on no haani ýinnude ahadi ndin.
Karamoko-lekkoljo on : "On bonnii sariyaaji ɗin: bonnuɗo on no haanaa donkineede, si wonaa ɗun, hay gooto ɗoftotaako. Tomaasi, aru ɗoo. Ko cabbi jowi nguyka kan donnkinirtee."
Jannoowo on ýetti sawru ndun.
Yaaquuba : "Habbee, ko min jeyi sandiswal ngal, mi yaafanike mo."
Karamoko-lekkoljo on : "Yaaguuba, ko ko moýýi waɗuɗaa, kono bee bonnuɗo on donkinee."
Yaaquuba : "Piyee lan lonto makko, hita on waɗu Tomaasi huunde e ko boni."
Karamoko-lekkoljo on : "Mi jaåii. Ko non warretee. Sariyaaji ɗin no wi’i cabbi sappo, kono ɗi wi’aali ko hombo ɗi waɗantee."
Onsay duɗal ngal anndi ko honno aaden mo bonnaali hay huunde ronditorii lette ɗe ngujjo on haanaa letteede ɗen.
Ko nden ñannde Yaaquuba e Tomaasi fuɗɗii weldude.
Hari fow no heɗitaade no moýýiri ko jannoowo on sifanii åe kon fii annabi Iisaa e ko o fawtanii kala aaden wonɗo e nder aduna on lette makko ɗen.
Karamoko-lekkol on : "Juma kiikiiɗe laaåuɗo on no annditinde en fii ko annabi Iisaa mo bonnaali on hay huunde lettaa kon lonto men. En fow en bonnii yamirooje Alla ɗen. Ko ɗu waɗi si annabi Iisaa jaåi donkineede fii men. O fawtanike en lette mayde nden fewndo ko o maayi ka leggal altindiraangal. Kala on gomɗinɗo mo, haray o hettii hoore makko e heåii kadi ngurndan poomayankejan ɗan. Ko juldeere yawtaneede nden woni seedee fii ummutal annabi Iisaa ngal hakkunde mayåe åen, himo wuuri."
Yewtooåe : Fillitotooɗo, karamokooåe-lekkol, jiwo on ka duɗal, Yaaquuba, Tomaasi
© Copyright : CEF Allemagne


text:
Cellal
-
-
SAFAARA BALLAL :RENNDO TEERU NDENNDDOORI JEYAAMA E CMUPosted in: Cellal
Gooto e ɓiɗɗo fuuta jeyaaɗo to cuuɗi men to wuro Seeno paalel biyeteeɗo Mammadu Bookar Daf gardiiɗo CMU e nder leydi Senegaal, addii ballal mum to renndo teeru Ndenndoori. Fawaade e nanondiral e ciynugol jokkondiral hakkunde jaagorgal to bannge cellal e jaagorgal to bannge jaŋde to bannge cellal sukaaɓe janngooɓe ɓe, e naatde e cmu […]
-
HARE CAME TO MAATAM : FOF EN NANNGONDIRII NGAM RIIWTUDE RAFI OOPosted in: Cellal
Jooɗnde pattamlamiire jooɗaama hannde subaka, to nokku cafroowo gonɗo to cuuɗi men Maatam. Ndeeɗoo jooɗnde ko ngam tawtinde, Imameeɓe, gorgolaaɓe leeɗe, kaalirɗe, jaayndeeji, naalaŋkooɓe, ardiiɓe leeɗe kame dillooɓe to bannge haaliyaŋkaagal. Ndeen faandaare ko ngam ɓeydude jaajnugol hirjino ko feewti e ñakkugol ko feewti e came sukaaɓe yahrooɓe duuɓi 9 haa duuɓi 5. Ardii ndeen […]
-
HARECAME E DIIWAAN MAATAM : SAFROOBE BEE KO E HEBLO NGONIPosted in: Cellal
Ngam heblanaade hare came e nder diiwaan Maatam ,distirik saniteer mo diiwaan o e gardogol Doktoor Ñeen Sek e wallidiiɓe mum keblii fotde 74 cafroowo gonɗo ɗo e nder diiwaan o tawii ko nder diiwaan o, rewɓe e worɓe. Nde hare ko ngam ñakkude sukaaɓe yahrooɓe e lebbi 9 haa duuɓi 5. To bannge waalaare […]
-
Bone ŋakkere haaraanduru : hare ndee ina jokki to diiwaan MaatamPosted in: Cellal
Tuggi 25 haa 28 jolal(Novembre) 2017 yuɓɓinaama ɗo e crfpe(duɗal keblowal jannginooɓe) lulnde golle yowtiinde e ŋakkere haaraanduru e diiwaan Maatam.Ko ina tolnoo e weɓtinooɓe 36 ummiiɓe e palɗe : Kanel, Raneeru e Maatam nootiima e lulnde ndee. Gollal ngal so laatiima ko dow nangondiral IA Maatam e CLM(Fedde daraniinde e kaɓgol ŋakkere haaranduru).Heblo ngoo […]
-
-
-
HOL PAABATOODO SEEK MBOW Mbo PETE ?Posted in: Cellal
O jeyaa ko Pete. Ko o suka tokooso mo golle mum wonnnoo mahgol. Ko heen o waasi juude makko 2 fof e aksidaa golle. Hannde ko o sokli koo ngam waawde soomaneede juude makko ko miliyonaaji 2. e feccere. Hannde woodii dariibe ngam faabaade mbo, kono ngalu nguu timmaani tawo
Conférence de presse Cerno Alassane Sall
Thierno Alassane Sall répond aux questions des journalistes à propos de son livre
Interview avec Adama Cheibany Aw ( Chef div exploitation des infrastructures du barrage de Diama)
Cakkite+
-
kabaruuji pulaarPosted in: Joljole
-
hakkunde abdul mbay e aminata jaakPosted in: Joljole
-
-
-
Popular+
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
VERSION NUMÉRIQUE DU SAINT CORAN EN PULAAR : L’ŒUVRE D’UN JEUNE GUINEENPosted in: Joljole, Kesum Comments: 0


text:
Ɗerol Pol yahde he himɓe
Koloosi
Habaru dow ɗerol ngool
Pol, lilaaɗo Iisa *Almasiihu, wakkati wonnoo nder kasu, winndi ɗerol ngool yahde he goonɗinɓe Iisa *Almasiihu wonɓe nder huɓeere Koloosi nder leydi Asiya. Daliila gaɗɗo o winndani ɓe ngol woni, o nani ko jannginooɓe fewreeɓe gom naatii hakkune maɓɓe no mbi'a ko nde neɗɗo no hiɗi annda Alla he ko woni kisinam, tilaay sey neɗɗo sujidana maleykaaɓe, sujidana ginni he baawɗe gom gonɗe dow e ley, nden neɗɗo tokka finaa-tawaaji gom misaali julneede naa tilsinooje dow filla nyaamdu he kujje feere-fereeje gom.
Nder ɗerol ngool, Pol holli ko ekkintinol maɓɓe ngool tokkaay laawol, nden o holli ɓe iri ekkintinol ngol goonɗinɓe Iisa *Almasiihu kaani tokka.
Ko winndaa nder ɗerol ngool :
Cannooje (1.1-2)
Yettoore Alla daliila goonɗinɓe Koloosi (1.3-14)
Filla teddungal Iisa Almasiihu (1.15-23)
Golle Pol hakkune goonɗinɓe Iisa (1.24–2.5)
Filla tokkol Almasiihu (2.6-19)
Filla maaydude he wuurdude he Almasiihu (2.20–3.4)
Mbuurnam kesam (3.5-17)
Mbuurnam tokkuɗo Almasiihu (3.18–4.6)
Baynodirol (4.7-18)
1
Cannooje
1 Miin Pol mo, Alla suɓii waɗi lilaaɗo Iisa *Almasiihu he banndii'en Timote mbinndani on ɗerol ngool, onon himɓe Koloosi. 2 Miɗen njewta on, onon jeyaaɓe Alla, banndiraaɓe goonɗinɓe feŋiiɓe he *Almasiihu wonɓe Koloosi. Alla *Baabiraawo meeɗen hokka on jam e moƴƴere.
Yettoore Alla e du'aa'u ngam goonɗinɓe Koloosi
3 Miɗen njetta Alla *Baaba Iisa *Almasiihu Joomiraawo meeɗen daliila mooɗon. Miɗen ndu'anoo on wakkati fuu. 4 Min keɓii habaru goonɗinol mooɗon dow Iisa *Almasiihu. Min keɓii habaru hidde nde ngoodanɗon jeyaaɗo Alla fuu. 5 Nde goonga on ngattii tammude he ko o siryanii on dow kammu. Wakkati *Habaru lobbo, habaru goonga e goonga warnoo to mooɗon, o anndinii on tammude ndee. 6 *Habaru lobbo oo no ɗon no waɗa barke. Omo ɗon omo sankitoo nder duuniyaaru fuu, hano no o sankitirnoo hakkune mooɗon wakkati puɗɗuɗon nanude habaru moƴƴere Alla, paamuɗon duu no nde wa'i goonga e goonga. 7 Epafaras banndii'en korsuɗo kam waɗani on filla habaru moƴƴere Alla ndee. Minen he makko, min fuu, min gollanooɓe *Almasiihu. O kolniiɗo, kanko woni no golla hakkune mooɗon nokku amin. 8 O waɗanii min filla hidde himɓe nde *Ruuhu Alla watti nder ɓerɗe mooɗon.
9 Illa wakkati min nanunoo filla kaa, miɗen ndu'anoo on. Miɗen eela Alla, min accataa eelude mo duu ngam mooɗon. Miɗen eela, o holla on dalla-dalla muuyɗe makko ngam keɓon hikmaaku ƴuwngu to *Ruuhu Alla, keɓon faamude muuyɗe makko ɗeen duu faa wooɗa. 10 Miɗen ndu'anoo on ngam mbuuron no weliri Joomiraawo, ngaɗon ko o hiɗi fuu. Ngaɗon barke nder gollal golle lobbe feere-fereeje, ɓeydon yahde yeeso nder anndol Alla. 11 Miɗen eela Alla watta baawɗe mum tedduɗe semmbinɗina on laatoɗon ɓe huune fuu waawaa hepporde ɗum'en, mbaawon munyude huune fuu ko wari he mooɗon.
12 Nder welwelo, njetton Alla *Baabiraawo gaɗuɗo on fotuɓe heɓude ndonu wonngu nder laamu mum ngu darja, ndonu desanaagu jeyaaɓe mum. 13 O soptini en baawɗe gonɗe nder nimre, o nanni en nder laamu Ɓiyiiko korsuɗo 14 mo nder sabbu mum ndimɗinaɗen he maccangaaku hakke, hakkeeji meeɗen njaafaa.
Filla teddungal Iisa Almasiihu
15 *Almasiihu woni nannduɗo Alla mo hi'ataake,
afo ɓurɗo huune fuu ko tagaa.
16 Ngam har makko huune fuu ko tawaa dow he ley tagaa :
Ko hi'etee he ko hi'ataake,
maleykaaɓe he ruuhuuji
ko woodi baawɗe e laamu.
Ko waɗetee fuu, waɗaama har makko he ngam makko.
17 Omo ɗon illa huune fuu walaano,
har makko duu huune fuu duumoto.
18 Kanko woni hoore hawriine goonɗinɓe mo,
laatiine ɓanndu makko.
Kanko woni wuddu mayre,
kanko duu woni arano maayɗo, ummitii,
ngam wartude ardiiɗo nder huune fuu.*
19 Alla muuyi ko woni he mum fuu wona he makko,
20 kanko duu waɗi laawol wattude potal hakkune mum he duuniyaaru.
Har ƴiiƴam makko ndufaaɗam dow *bardugal,
Alla waddii potal hakkune mum he ko tawaa dow e ley fuu.
21 Ndenno on fuu on woɗɗinooɓe Alla, on wayɓe makko nder ko miilotoɗon he nder golle mooɗon bonɗe. 22 Amma joonin har maayde Ɓiyiiko jarɗo torra nder ɓanndu mum, o wartiri potal hakkune mooɗon he makko ngam laatoɗon seniiɓe, ɓe ngalaa fuu laru e ko felirtee yeeso Alla. 23 On ngartan jeyaaɓe Alla nde nii on tittinkinake nder goonɗinol mooɗon, ɓerɗe mooɗon cemmbiɗaa. To accee mboɗɗineɗon he tammude mooɗon nde nanuɗon nder *Habaru lobbo. *Habaru lobbo oo waajaama hakkune duuniyaaru fuu. *Habaru lobbo oo miin Pol ngollananmi.
Golle Pol hakkune goonɗinɓe Iisa
24 Jooni miɗo nana belɗum torraaji fuu ɗi njarmi daliila mooɗon. Torraaji am ɗii ngoni torraaji ɗi kawtidinmi Iisa *Almasiihu ngam nafude hawriine goonɗinɓe mo fuu, hawriine tinndinoore ɓanndu makko. 25 Alla suɓii kam ngam mi laatoo gollanoowo hawriine goonɗinɓe Iisa *Almasiihu. O suɓake kam ngam mi waajoo *Habaru makko lobbo oon fuu hakkune mooɗon. 26 Haala kaa, sirri cuuɗanaaɗo jamanuuji re'ataa non illa ko ɓooyi. Amma joonin haala kaa wannginaama ngam jeyaaɓe Alla fuu. 27 Ngam ko Alla anniyi woni anndinde ɓe kanaa *Yahudankooɓe moƴƴere wonnde no suuɗi nder sirri oo. Moƴƴere nde sirri oo wondi woni *Almasiihu no hakkune mooɗon, kanko hokkata tammude naatude Laamu Alla ngaroowu, ngu teddungal.
28 Filla *Almasiihu oo min mbaajoo. Miɗen pooɗa hakkillo himɓe, miɗen njanngina ɓe ko Alla anndini min fuu, nder ir hikmaaku fuu ngam waddude neɗɗo maɓɓe fuu yeeso Alla, tawee joomum ɓenndi nder kawtal mum he *Almasiihu. 29 Golle majjum ndurwananmi keddi semmbe e baawɗe *Almasiihu gonɗe no ngolla faa noy walaa nder am.


text:
1
Maamiraaɓe Yeesu
(Luka 3.23-38)
1Raa inɗe maamiraaɓe Yeesu *Almasiifu, ɓii *Ibraahim ɓii *Dawda :
2Ibraahim rimi Iciyaaku,
Iciyaaku rimi *Yaakuubu,
Yaakuubu rimi Yahuuda e rimdaaɓe muuɗum,
3Yahuuda rimi Faares e Jaara, Tamar woni inna maɓɓe.
Faares rimi Hesruuna,
Hesruuna rimi Aram,
4Aram rimi Aminadabu,
Aminadabu rimi Naasuna,
Naasuna rimi Salmuuna,
5Salmuuna rimi Bo'es, Rahab woni inna ma'ako,
Bo'es rimi Obida, Ruut woni inna ma'ako,
Obida rimi Jesse,
6Jesse rimi laamiiɗo *Dawda.
Dawda rimi Suleymaanu, mo o rimdi e koree Uuriyano,
7Suleymaanu rimi Rehobowam,
Rehobowam rimi Abiya,
Abiya rimi Aaca,
8Aaca rimi Yehosafat,
Yehosafat rimi Yoram,
Yoram rimi Ajaariya,
9Ajaariya rimi Yotam,
Yotam rimi Ahas,
Ahas rimi Hejekiya,
10Hejekiya rimi Manasa,
Manasa rimi Amon,
Amon rimi Yoosiya,
11Yoosiya rimi Yekooniya e rimdaaɓe muuɗum.
Nder wakkaci ma'ajum Isiraa'iila'en konaa njaharaa lesdi Babiila.
12Ɓaawo jahareeki maɓɓe Babiila,
Yekooniya rimi Salaatiyel,
Salaatiyel rimi Jarubabel,
13Jarubabel rimi Abihudu,
Abihudu rimi Eliyaakim,
Eliyaakim rimi Ajoora,
14Ajoora rimi Saduku,
Saduku rimi Akim,
Akim rimi Eliyuda,
15Eliyuda rimi Eliyaajaru,
Eliyaajaru rimi Mattan,
Mattan rimi Yaakuubu.
16Yaakuubu rimi Yusufu, koree Maryaama.
Maryaama kam woni inna Yeesu bi'eteeɗo Almasiifu.
17To noon, gada Ibraahim faa wargo Dawda ɗum jaamanuuji sappo e nayi, gada Dawda faa wargo nde *Yahuudu'en konaa njaharaa Babiila ɗum jaamanuuji sappo e nayi, gada jahareeki Yahuudu'en Babiila faa wargo e Almasiifu boo, ɗum jaamanuuji sappo e nayi.
Danyeeki Yeesu Almasiifu
(Luka 2.1-7)
18Raa no danyeeki Yeesu *Almasiifu laatorii. Maryaama inna ma'ako no ɗaɓɓaaɗo Yusufu, ammaa ila Yusufu hewtaay mo, sey ɗum tawi o caawɗo gada e baawɗe *Ruhu Ceniiɗo. 19Yusufu ɗaɓɓuɗo mo no neɗɗo kulo Allah, mo gikku mbooɗngu. Gam ma'ajum o nyumii seedgo e Maryaama nder suuɗeefi, gam o yiɗaa semtingo ɗum. 20Emo nder nyumooji ɗiin, sey malaa'ikaajo Jawmiraawo wari to ma'ako nder koyɗol, vi'i mo :
— Aan Yusufu taan Dawda, ta'a hul hoovaago Maryaama, gam ɓinngel ngel o saawi ivii gada e baawɗe Ruhu Ceniiɗo. 21O danyey ɓiɗɗo gorko, a tokaney mo Yeesu,#1.21 Ma'ana innde Yeesu woni kisnoowo. gam kanko hisnata yimɓe ma'ako gada e hakkeeji mu''en.
22Ɗum fuu ɗum waɗii gam ɗum hebbina ko Allah volvi gada e honnduko annabiijo biiɗo :
23 Surbaajo mo anndaa gorko no heɓey reedu,
o danya ɓiɗɗo gorko.
O tokanee Imaanuwel.#1.23 Ecaaya 7.14.
Ma'ana innde ndeen woni : Allah e wondi e meeɗen.
24Nde Yusufu fini gada ɗoyngol, o waɗii noon no malaa'ikaajo Jawmiraawo vi'i mo. O hooƴi Maryaama laatii koree ma'ako, 25ammaa o hawtaay e ma'ako faa o danyi ɓiyiiko gorko. Yusufu tokani mo Yeesu.


text:
Caggal nde mut-ɗen e daartol goɗɗungol Misra, cuppito-ɗen hankadi ngam uddude ndee lowre yowitiinde e daartol Misra.
Caggal nde mut-ɗen e daartol goɗɗungol Misra, cuppito-ɗen hankadi ngam uddude ndee lowre yowitiinde e daartol Misra.
Gila leydi ndii heɓi jeytaare mum ko koninkooɓe hoyrameeɓe lomlomtondirta toon e laamu. Ko pilaambeñaaji e jamfaaji laamu e ñaawooje fenaande e woote mukñaaa e tooñanngeeji e jamfaaji ɗi ngasataa. E yonta Mubaarak, pelle jojjanɗe aadee keewɗe ngoytiima jaɓɓugol toon jojjanɗe aadee jaajngol. Ɗum ustinooma seeɗa caggal 2011, kono, caggal jamfa laamu sulyee 2013, leydi ndii artii ɗo wonnoo to bannge baasgol hormaade aadee.
Caggal nde mut-ɗen e daartol goɗɗungol Misra, cuppito-ɗen hankadi ngam uddude ndee lowre yowitiinde e daartol Misra. Maa en ngartu noon e haala Joolo Suees, kam e golwole hakkunde Aarabeeɓe e Israayiil.
Ɗum noon, gila leydi Misra heɓi jeytaare mum, ko koninkooɓe hoyrameeɓe lomlomtondirta toon e laamu. Ko pilaa-mbeñaaji e jamfaaji laamu e ñaawooje fenaande, e woote mukñaaa e tooñanngeeji, e jamfaaji ɗi ngasataa. E yonta Mubaarak, pelle jojjanɗe aadee keewɗe ngoytiima jaɓɓugol toon jojjanɗe aadee jaajngol. Ɗum ustinooma seeɗa caggal 2011, kono, caggal jamfa laamu sulyee 2013, leydi ndii artii ɗo wonnoo to bannge baasgol hormaade aadee.
Jogii mbaawka ciynoowa to Misra ko Hooreejo leydi. Gila 1981 haa 2011 ko Muhammed Hosni Mubaarak ardinoo leydi ndii. Jogii toon mbaawka carɗinoowa ko Suudu sarɗi ndu terɗe mum toɗɗetee duuɓi joy kala e woote. Suudu diisnordu ina woodi toon kadi, ndu wiyetee ko Shuraa. Ko murto ɓesngu riiwi toon Hosni Mubaarak e laamu ko e hitaande 2011.
Ɓeeɗoo arooɓe ngardiima Misra. Seneraal Muhammed Nagib (14 suwee 1953 haa 14 noowammbar 1954) ; Lietnaa kolonel Gamaal Abdel Naseer (14 noowammbar 1954 haa 28 settaambar 1970), Lietnaa kolonel Anuwaar el Saadaat (28 settaambar 1970 haa 6 oktoobar 1981) ; Muhammed Hosni Mubaarak (6 oktoobar 1981 haa 11 feebariyee 2011) ; Muhammed Huseyn Tantawi (11 feebariyee 2011 haa 30 suwee 2012) ; Muhammed Morsi (30 suwee 2012 – 3 sulyee 2013) ; Adli Mansuur (hooreejo Suudu sarɗi toowndu : 3 sulyee 2013 haa 8 suwee 2014) e Maresaal Abdel fattah al Sisi gila 8 suwee 2014.
Kono ko ɓuri teskeede e battinde e daartol Misra fof ko hooreejo leydi ɗiɗmo oo, hono Gamaal Abdel Naseer. Ko wonaa ɗuum, eɗen teskii yoga e maɓɓe ko koninkooɓe. Ko e 2012 tan woote keɓi yuɓɓineede toon, Muhammed Morsi toɗɗaa, woni hooreejo leydi gadiiɗo toɗɗoreede toon woote laaɓɗe. Kono, caggal hitaande wootere laamu, yoga e misranaaɓe tawi kaaɓii laamu makko, sabu mum en yooɓtoraade mo ngardiigu hoorameewu e laamanaade parti makko hono Fedde Juulɓe (Fereer Muslimaa). Caggal seppooji keewɗi, keewɗi yimɓe, konu leydi ndii, e gardagol Muhammed Morsi, nuɗɗininoongu ɗo woɗɗaani, itti mo e laamu, lomtini ɗoon Adli Mansuur, Hooreejo Ñaawirde toownde. Ñalnde 4 sulyee 2013, konu nanngi mo, kanko e ardiiɓe Fereer Muslimaa en. Ɓe pusi Suudu Sarɗi (Parlemaan) ñalnde 5 sulyee 2013. Ñalnde 26 sulyee ɓe kabri wonde Muhammed Morsi sokaama tee ko jogorɗo ñaaweede sabu mum maalondirde e dillere palestinnaare wiyeteende Hamas. Nii woni koninkooɓe, e gardagol maresaal Siisi mbaɗii kuudetaa, keɓtii laamu kadi. To bannge koninkaagu noon, leyɗe Afrik ɗee kala, konu Misra ɓuri heewde yimɓe, sibu ɓe ɓurii miliyoŋ soldaat.
Hannde, caggal iiñcuru politik jolnoondu toon e hitaande 2011, liɓnoongu Hosni Mubaarak e pilaa-mbeñaaji laamu kam e warngooji e jamfa konu haa heɓti laamu, faggudu leydi ndii ina wondi e caɗeele mawɗe. Kayri fof noon e jogaade ngaluuji tago, hono petroŋ e Gaas.
Ko ɓuri heewde e misranaaɓe ko juulɓe (hedde 95% yimɓe leydi ndii). Misra woni leydi tataɓiri e Afrik to bannge keeweendi yimɓe, sibu fotde 89 miliyoŋ fittaandu ina nguuri e mayri. Ko Niiseriyaa tan e Ecoppi ɓuri ndi heewde yimɓe. Laamorgo mayri ko al-Qâhira (Keer). Ɗemngal mayri ko Arab. Ɗemɗe goɗɗe ina kaalee toon hay so njaajaani, ko wayi no Tamasig (bebeer) walla ɗemngal kopte, ɗemngal kerecee en wuurɓe toon.
Bookara Aamadu Bah, Ƴoogirde : Wikipedia


text:
Ben Ali jibinaa ko e hitaande 1936. Jinnaaɓe makko ngonaano alɗuɓe. Nafi mo, ko ko nafnoo ɓeen sukaaɓe Aarabeeɓe waasnooɓe, suɓinooɓe naatde larme, kuutorii petelaaji ngam heɓtude laamu, gila noon e Naseer, Hosni Mubaarak, Bumejeen, Haafed el Asad, Saddaam Huseyn, Kaddaafi, kam e koninkooɓe Muritani. Nde Tuunus heɓi hoore mum o neldaa Saint Cyr janngoyde ganndal konu. Caggal nde o ƴaaŋi Janngirde Toownde Kabaruuji to Dental Dowlaaji Amerik, o fektaa to nokku kalfinaaɗo Kisal Konu.
Ben Ali jibinaa ko e hitaande 1936. Jinnaaɓe makko ngonaano alɗuɓe. Nafi mo, ko ko nafnoo ɓeen sukaaɓe Aarabeeɓe waasnooɓe, suɓinooɓe naatde larme, kuutorii petelaaji ngam heɓtude laamu, gila noon e Naseer, Hosni Mubaarak, Bumejeen, Haafed el Asad, Saddaam Huseyn, Kaddaafi, kam e koninkooɓe Muritani. Nde Tuunus heɓi hoore mum o neldaa Saint Cyr janngoyde ganndal konu. Caggal nde o ƴaaŋi Janngirde Toownde Kabaruuji to Dental Dowlaaji Amerik, o fektaa to nokku kalfinaaɗo Kisal Konu.
Golle makko kala o waɗi ɗum ko e nokku kalfinaaɗo ñukkindaade (renseignements), ko ɗum addani ɓurde nanndude e polisiyee hay so tawii ko o koninke o wonnoo.
Tuunus noon ina seerti e Alaseri, tee, Burgibaa, gooto e hooreeɓe leyɗe Aarabeeɓe mo wonaano koninke, ina reentinoo no feewi jom keppiiji en, hono no neɗɗo reentortoo baras nii. Ko ɗum tagnoo mo woɗɗitinde ɓe laamu. E hitaande 1974, nde Tuunus renti balɗe daɓɓe e Libi nde, Kaddaafi waggini Burgibaa yo nom Ben Ali e gardagol sarwisaaji ñukkindagol leydi kesiri ngootiri ndi. Lebbi seeɗa pawtii heen, nde dentugol leyɗe ɗiɗi ɗe roŋki laataade, Burgibaa yaawnii woɗɗinde Ben Ali, neldi ɗum Maruk … Ben Ali noon, ko sehil Kaddaafi no feewi.
Nde iiñce renndo njoli e leydi e hitaande 1978, Burgibaa nodditi mo kadi ngam lappude dille senndikaa e artirde deewre e leydi he. Duuɓi ɗiɗi ɗi o ardii Kisal Kuftodinngal o yamiri pellugol seppooɓe e dummbude yimɓe heewɓe. Ndeen deeƴre artii, o woɗɗitinaa kadi, o waɗaa ammbasadeer to Poloñ.
O nodditaa kadi nde pelɓondire « mburu » mbaɗi e maayirɗe 1983 e darorɗe 1984. O moññi yimɓe, fotde 80 maayɗo. Hankadi o fuɗɗii ŋabbude : O waɗaa Kuuɓal Dowla kalfinaangal kisal, Kalifu geɗe nder leydi. Caggal ɗuum mawɗo hilifaaɓe e hitaande 1987, o hawri e ƴellitagol lislaamiyankooɓe. E oon sahaa, Burgibaa tawi nawnii, hakkille fuɗɗiima yahde : Lismiyaŋkeeɓe 20 ñaawaa warngo yargo, leydi ndi wiyi ina fusa.
- Jamfa laamu e podooje
Heddaninoo Ben Aali tan ko hoccude laamu sibu Burgibaa nattii waawde tee mette keewii. Nde o jamfii laamu nde, ɓesngu leydi ndi fuɓɓani mo, hay lislaamiyaŋkooɓe ɓe. O hunii sompude demokaraasi e wellitde juɓɓule. Duuɓi ɗiɗi gadani ɗi, o waɗii ko o wiynoo : jeeyɗe mbellitaa, haŋkati ko haala mbayliigu tan haaletee. Kono ɗoon e ɗoon o nanngondiri e lislaamiyaŋkooɓe. Hawri oolel ngar-mi ngaraa golfe eelni, hakkillaaji fof ina kucciti e Saddaam sabu yanii e Kowoyt, ina keɗii hakkunde Irak e leyɗe hirnaange e lewru saawiyee 1991, o ummanii halkude lislaamiyankooɓe : o dummbi e maɓɓe fotde 30 000 tergal Enahdaa, hono parti islaamiyanke Tuunus.
Nde tawnoo e oon sahaa jannguɓe nananɓe kala ko hulnooɓe hoto ko heɓtii Alaseri ko yettaade ɗum en, hay gooto e maɓɓe ɗippaani, ellee eɓe ngondi e piggal ngal. Kono, caggal nde o moññi islaamiste en, o raaŋani denndaangal pelle politik e renndo keddiɗe ɗe.
To bannge faggudu, laamu makko waɗi ko teskini. Ko kanko fof fuɗɗii siifondirde e Dental Orop, tee o ummanii ƴellitde faggudu leydi ndi. Gollooɓe faggudu hirnaange koolii ndii leydi ndeeƴndi, keewndi jannguɓe haralleeɓe, ɓe coggu mum en tiiɗaani. Lannda hakkundeejo (classe moyenne) jaɓani mo nde tawnoo o ɓamtii njoɓɗeele, o wellitii ñamaale kaalis. O sosi kadi boon ngam ƴellitde nokkuuji dowry. Banngagol ƴellitaa.
Ɗum fof e wayde noon, hedde kitaale 2000 tawi yimɓe fof kaaɓii ɓiɗtere e kiiɗal ɓurtungal wellitaare, tawi kadi ko ɓuri heewde e sukaaɓe ina njokki jaŋde toownde.
- Leydi kanndaandi
Yimɓe fof ko reenaaɓe, tee ko alaa e sago ndeftoo laamu walla kulɓinee. Kalifu geɗe nder leydi ƴetti ko ina tolnoo e 100 000 neɗɗo, parti laamu ngu, hono RCD limtanaa fotde miliyoŋ tergal. Kala kaalɗo haala demokaraasi jaabee wonde ɓensgu Tuunus heblanaaki ɗuum tawo. Cibooji ngoni haŋkati e mantude ƴellitaare leydi e jojjanɗe aadee e demokaraasi jamyamo, mo nganndu-ɗaa alaa ɗo woodi so wonaa e ɗemngal e kunuɗe naafiqeeɓe. Ellee Muritani e duuɓi Maawiyaa !
Kono caɗeele faggudu Orop ngoppaani Tuunus. Kaŋko e wiyeede sellaani, haɗaani mo birgude manndaa tataɓo e nayaɓo e joyaɓo, tawi ko poolgu ndu «alaa guli», sibu heen laawol fof ko ko ɓuri 90% o heɓata. Ɗum ɗoon yanti e ngaybeela ɓurtuka jom suudu makko lemmbel o, hono Leylaa Trabelsi kam e keyniiko, waɗtuɓe ngalu leydi jeyi mum en keeriiɗo, alaa ko kuli, alaa ko kersi, ina mbaɗa ko mbelaa tawi yimɓe fof ina ƴeewa alaa ɗo wullittee.
Ko ɗum rewi haa jooɗaniiɓe leyɗe goɗɗe (haa arti e Ameriknaaɓe) mbaɗti winndude ina ñiŋa laamu makko, ina nanndina ɗum e mafiyaa. Nde Wikileaks feeñnini ɗeen ñiŋooje, sikkitaare nattani sukaaɓe Tuunus, haa filñitii yiɗde ittude ndee fenaande.


text:
Fitina Maleykaaji yurmeende. Hono winndiyankooɓe ɓee mbi’i : nde ɓe mberlii Yuusuf e nder ɓunndu nduu ndee, Maleykaaji yurmeende ngoyi. Alla neli Jibiril yo yaacco e faabade Yuusuf. Nde wonata majannde, tawi Jibiril wiyii mo teeɓ, hawri kadi Alla yaltinii haayre mawnde e nder ɓunndu nduu, Jibiril joɗɗini mo heen seesa hoto o gaañaade.
Wahab Bun Manmbahi wiyi : laatiima nduun ɗoon ɓunndu wonnoo ko e nder leydi Ordun (Jordani) .
Hono winndiyaŋke Sadi wiyi : gasɗo nduun ɗoon ɓunndu oo wiyatee ko Saam, ko o ɓiy Annabi Nuuhu (MJKM) inniri ɓunndu nduu ko ɓunndu mette. Ina anndaa kadi, ɓunndu nduu les oo ɓuri yaajde e dow oo, ndiyam ɗam ko lammuɗam, kono wiyaama nde Yuusuf werlaa toon ndee, Alla welnii ɗam. Wiyaama luggeeki ɓunndu nduu ko teemedde nay diraa e diraaji yimɓe ndeen.
Hono biyateeɗo Kataadatu wiyi : nde Yuusuf werlaa e nder ɓunndu ndee, Jibiril (MJKM), ko kañum addani mo wutte pattamlamo etee ko jinneeji peewni ɗum, ko ɗum ittani mo kolndam, ngam nde o werlaa ndee, hay tekkere alaa e makko. So ɗum ɓennii, nde Yuusuf werlaa haa timmii jammaaji ɗiɗi, ɓiɓɓe baaba makko en ɓe nduttii ɗoon, ngam ƴeewde so tawii ko o maayɗo walla ko o guurɗo, hono ɓiyi baaba makko biyateeɗo Yaahuusa oo, yettii yuurnii ɓunndu nduu, o eerii, o wiyi, “eehey ma Yuusuf” ! Yuusuf wiyi mo “naam”, o wiyi “aan kam limtete-ɗaa ko e maayɓe walla wuurɓe ? Yuusuf wiyi mo “ko e wuurɓe e dow kattanɗe Alla”. Nde ɓe nannoo ngolɗoon jaabowol tan, ɓe ɓeydi naatde fitina, ɓe njahi ɓe ƴettoyi kaaƴal mawngal ina wonnoo ɗoon, ɓe ngoni e etaade ƴettu ɗum e ɓe mberloo ɗum e nder ɓunndu nduu, mbele omo maaya haŋkadi. Kono ɓe nganndaa Yuusuf nattii hulde haŋkadi ngam nde Jibiril jaɓɓii mo ndee, wiyi mo ko hoto o hul, maa Alla addu faabu mum. Kono haɗi ɓe yoortinde e dow makko haayre ndee ko mawniiko biyateeɗo Yaahuusa oo, ngam oon fellitii wiyde ɓe, so tawii on mbaɗii ɗum, ko mi kaalanoowo baaba, ngam oɗon nganndi ɗo o woni ɗoo, jooni o waawataa yaltude haŋkadi” ko ndeen ɓe pelliti woppude mo.
Hono Sadi wiyi : laatiima, saanga nde Yuusuf weddetee e nder ɓunndu ndee, ko tawi o heɓii duuɓi sappo e nay.
Duttagol maɓɓe to saare maɓɓe
Nde ɓe pelliti hootde, ha ɓe njiyi bey, ɓe nanngi heen mbeewa ngoota, ɓe kirsi ɗum, ɓe ƴetti wutte Yuusuf ɓe moddini heen ƴiiƴam mbeewa baa, ko ɗoon Alla toowɗo o wiyi : “ɓe ngarii ina e dow wutte Yuusuf oo ƴiiƴam fenaande” simoore Yuusuf, kaawise:18. Ɓe njokki waaño maɓɓe, haa ɓe njiyi boy gooto ɓe mbari ɗum, ɓe ƴetti ƴiiƴam mbeewa baa, ɓe mbaɗi e hunuko boy oo, ɓe kaɓɓi koyɗe ɗee, ɓe mbaɗi heen leggal ko ɓe ndoondorii boy oo, ɓe mbakkii boy no hudusuru nii, ɓe tiindii wuro, ɓe ngari haa ɓe njettii baaba maɓɓe, ɓe tawi ɗum ina jooɗii e sara laawol ina fadi ɓe ngam Yuusuf, nde ɓe njettii baaba maɓɓe tan ɓe ngulli, ɓe ngoni e woyde. No Alla wiyiri ɗum e Ɓuraana tedduɗo oo “eehey maa baabi amen, minen dey min njahii ha min njettii, min tuddini, min ngoppi ɗoon Yuusuf e sara kaake amen, ndeke boy ñaami ɗum. A wonaa goongɗinɗo min hay sinno min laatiima a min ngoongɗi.” simoore Yuusuf, kaawise:17. Ndeen Yaguuba nanii ɗum ɗoon tan, o faɗɗii, alla e mette majjum. Nde Yaaguuba ɗiftii e faɗɗere mum, o hamdinii, o yetti Alla, o heddii e boyji. O wiyi : “maa ɗum artu e mon, onon e koye mon, muñal jooɗngal ko Alla woni ballikinteeɗo” simoore, Yuusuf kaawise, (18)
Caggal ɗuum, o wiyi ɓe, ɓadtinee kam boy oo e wutte oo. Ɓe ɓadtini mo ɗum.
Yaaguuba wiyi ɓe : “ee ndaw ko haawnii e ooɗoo boy ! Boy wara cukalel haa ñaama ɗum, tawa seekaani wutte mum ! jooni kay ngoppidee kam e boy oo haa mi yiyda e hakkille am.”
Hol ko Yaaguuba wiy boy ? O wiyi boy “aan boy, wallaahi aan kam a bettaani mi, ngonnndu-mi kay ko welsindaare, kono miin kay a bettaani-mi, a addii e amen sunaare mawnde, sinno wonaano hoddiro Alla, wonaa nii wayatnoo”.
Yaaguuba wiyi : “eehey ma joomi amen, mbiɗo ɗaɓɓi e maa, yo a haalnu boy oo, ɗo o woni maayɗo ɗoo.” Alla haalni boy haa laaɓi, wiyi mo “eehey maa annabi Alla ganndaaɗo ko kañum suɓi maa, mbiɗo anndin maa, mi waraani mo etee, hay kettel gootel mi ittaani e makko, mi ŋaacaani ɓalndu makko, hay huunde kadi alaa ko nganndu-mi e makko, so wonaa miin ko mi boy tumaraŋke tan, ummii-mi ko leydi Misra haa ɓe kawri e am, ɓe mbari mi, ɓe ndoondii-mi, ɓe ngaddi-mi ɗoo e yeeso maa, kono, minen boyiiji, Alla ina haɗi min ñaamde tebbuuli Annabaaɓe.”
Caggal ɗuum, Yaaguuba wiyi : mbiɗo naamndo maa mbele Yuusuf ina wuuri walla alaa ? Boy oo jaabi wiyi mo, miin mi wonaa penoowo etee mi anndaa kadi ko wirnii. Caggal ɗuum, Yaaguuba woppiti mo, kañum heddii e yeeweende mum, o woni e woyde omo hiiwtoo, haa gite mum mbaɗi donanɗi Alla e boyji. Ɗumɗoo fof o jooɗii ko e sara laawol, birtiiɗo mo fof naamndoo ɗum ko faamataa, ɗum fof ko sunaare makko e Yuusuf, haa Alla wahyii Yaaguuba wiyi mo “so tawii a ustaani gullitaali maa ɗii e yimɓe walla e tagooje hono maa, ma mi yaltine e falnde Annabaaɓe.”
Ko oon saanga o huccitini konngol makko fayde e Alla o wiyi : “miin kay so mbiɗo wullitoo, ngulittoo-mi ko tagɗo mbelemmaaji e sunaare oo, ɗum woni aan tedduɗo oo.
Hono Ibnu Abbaas wiyi : “ko addi bone, mo Yaaguuba heɓi haa seerti e ɓiyum oo, waɗi ñalawma gooto o hirsi mbeewa, woodi juɗanɗo mo teewu mbeewa baa haa ɓenndi. Oon juɗnooɗo teewu oo, ɓe ñaami teewu nguu haa laaɓi hay huunde ɓe ñaamninaani ɗum heen, ɓe uddii bannge maɓɓe haa ɓe ngayni, o arti, o tawti ɗum ina manndili ngam caɗeele.”
Hol no Yuusuf yaltiri ɓunndu walla woyndu ?
E wiyde Sadi Yuusuf ñiiɓii e nder woyndu nduu balɗe tati. Ñalnde nayaɓiire ndee, woodi diɗɗal ƴoogooɓe ina ngummii to wuro Madiyana, to leydi Misra, ɓe ngari haa ɓe njettii e sara nokku ɓadtiiɗo woyndu Yuusuf woni e nder mum nduu, ɓe njippii ɗoon. Yoga e maɓɓe tiindii to woyndu too ngam ƴoogde ndiyam. Ɓe njettii, ɓe ƴetti baagal maɓɓe, ɓe mberlii to nder woyndu too. Nde Yuusuf yiyi baagal tan, o naati e nder baagal ngal, ɓe pooɗi baagal ngal ɗum teddiri ɓe, ɓe mbiyi ɗum de wonaa ndiyam ɓolam. Eɓe njokki fooɗde haa ɓe njiyi neɗɗo ina woni e nder baagal, keedɗo yeeso maɓɓe o wiyi, eehey mon yimɓe ! Ɗum dey ko cukalel ! Ɓe ngoni e fooɗde eɓe mbaɗi e nder ɓerɗe hankadi, ɓe ndañii somuya, haa o ƴeeŋi, gadiiɗo werlaade baagal ngal oo wiyi : haayoo mi dañii maccuɗo ! Waɗi noon, ko ndeen, so neɗɗo hoccii neɗɗo tan, dañii maccuɗo. Haadi koccaaɗo oo anndaaka ɗo o ummii, oon ina wayi no hiisetee tan ko maccuɗo. Nde Yuusuf nannoo ndeen daande tan, yeeso mum ñirɓinii, ɓernde mum taƴi. Ɓe ƴeeŋni Yuusuf dow, ɗum wonti mbeeɓeegu e kaawisaaji, ɓe njahdi e Yuusuf to ɓe ngummino too. Jooni kay, haadi ɓe ndañii somuya ngam ɓe ƴeewanno ko ndiyam, ɓe ndañii maccuɗo ɓurɗo yimɓe fof yooɗde, ina wayi no kaalise dañaama. Kono ɓe nganniyii yeewde mo ko coodgu maayngu. E nder diɗɗal maɓɓe ngal, heen gooto soodi mo sappo e jeeɗiɗi Dirham ; oon soodani ko jom suudu laamɗo Misra ngam debbo mum ina wiyee Akrami.
Hol ko jolti caggal nde Yuusuf ƴeeŋi dow, yahdi e ƴoogooɓe ? Nde diɗɗal ƴoogooɓe ɓee ruŋtii tan njahdi e Yuusuf, haa gooto e mawniraaɓe Yuusuf ɓee, biyeteeɗo Yaahuusa ari ɗo woyndu ɗoo, ina ƴeewtoo no Yuusuf woniri. Nde o yettii o jiimi e woyndu nduu, o noddi Yuusuf laabi tati hay huunde jaabaaki mo, o yeeƴii caggal makko tan haa o yiyi sawaawo diɗɗal ƴoogooɓe ɓee, o anndi ko ɓeeɗoo ƴeeŋni mo, nawi mo. O rewi heen omo heñoo, haa o sooynii ɓe, o wattindii dogde haa o heɓtii ɓe eɓe ngonndi e Yuusuf, o yahdi e maɓɓe, o waɗi feere haa o yiyi cooɗtuɗo Yuusu oo, o wiyi ɗum : “onon noon mo ngonndu-ɗon oo mbiɗo anndi ɗum no feewi. O wonaa neɗɗo peewɗo sanne ! Etee, so on ndeenaani mo, ma o dogru on tawa on tinaani. So oɗon mbaawi ndeenon mo no feewi, ko ɗum tan ñohantuno-maa-mi. Mi ruttiima.” Ɓe mbiyi mo, a jaaraama. E oon tuma Yuusuf ina waɗɗinaa e dow ngelooba. Ɓe njokki laawol maɓɓe faade Madiyana Misra, haa ɓe mbirtii genaale ɗo yumma mum Yuusuf ubbaa ɗoo, Yuusuf (birki ) firti ko o lelni baa ngam juuroyaade yumma makko, o yahi to genaale too, o woni toon e duwanaade yumma makko, ndeke nde o jippii ndee, ɓe tinaani ha ɓe kaɗtii mo, ɓe ndarni dimle maɓɓe ndiyam, ɓe ngoni e yiylaade mo, ha ɓe njiyi ngelooba baa ina lelii, ɓe celi bannge ñaamo seeɗa haa ɓe tawi Yuusuf ina jooɗii sara yenaande yumma mum, ɓe nanngi mo, ɓe piyi mo kelle e hakkillaaji makko. Heddii noon haŋkadi cooɗnooɗo mo oo, nattii hoolaade mo ngam siftorii ko mawniiko oo haalannoo ɗum e makko koo, etee goongɗinii ɗum. Ɓe mbiyi mo jeynooɗo ma adan oo, jeertiniino min no mbay-ɗaa, etee a fennaani ɗuum. Waɗi noon ɓe cikatnoo mawniiko keftinooɗo ɓe oo, ko kañum halfi mo, etee ko gañtuɗo mo, ɓe mbiyi mo, so tawii a waɗtii ko wayi nii, anndu ko maayde maa wonata.
Jettogol maɓɓe to laamɗo Misra bun jagara
Laamɗo nokku oo wiyatee ko Malik Bun jagara. Ndeen laamɗo o yiyii Yuusuf tan, weltii, anndi dañii maccuɗo jooɗɗo. O naatni Yuusuf nder to wirnii, o looti ɗum haa laaɓi, o ñaanti ɗum comci paarnorɗi haa yooɗi, hawri kadi ko jooɗɗo mo hono mum alaa, o yaltini ɗum boowal. Nde yimɓe ɓe njiyi Yuusuf tan, yimɓe ɓe ndiiri payi e makko, ngam no o wayi yooɗde nii, ina fakiti ! Ɓe ngari, ɓe taarii mo, wonti ɓiɗtondiral ngam gooto fof ina yiɗi yiyde mo. Ko ɗoon hankadi bun Jagara felliti yeeytude mo ngam ina anndi so yeeyii mo, maa heɓtu hoore e daande, o miiji wejoyde mo. Caggal ɗum o wejoyi mo. Gooto e tedduɓe Misra ɓee, ina wiyee Gadfiir, oon ko kañum wonnoo kalfinaaɗo golle laamɗo Misra ndeen, wonnoo laamɗo Misra tigi-rigi e oon saanga ko Reyyaan Bun El-weliid.
Wiyaama nde Yuusuf wejaa ndee, kaŋŋeeji njoɓaa heen, kaalis daneejo kadi yoɓaama heen, galleeji njoɓaama heen, kono cooɗɗo oo, nde tawno soodani ko laamɗo, hay daande reftaani heen, kañum tan nawi.
Ganndo biyateeɗo Gataatatu wiyi : laatiima nde Yuusuf nanngaa dahaa nde, e oon saanga o mo peesa hedde teemedere e noogaas kg, ko noon kadi o woniri njool, o nawdi heen mbaadi. Gadfiir cootɗo mo oo yiɗi huutoraade no ɓiɗɗo galle nii, ngam teddinde mo.
Hono Wahab bun Manmbahi, nde ari e galle Gadfiir tedduɗo to Misra, o wonii ɗoon duuɓi jeeɗiɗi haa timmi, saanga nde Jelika fuɗɗii jarribeede e Yuusuf (JKM), dewbo oo waɗti ƴettude peeje ngam yiɗde heɓde Yuusuf to bannge ngena, kono tan haɗiinde ina woodi, ko ɗum tagi hay huunde gasanaani mo kanko Jeliika feewde e Yuusuf so wonaa ɗukkude gite.
Hono Sadi wiyi : Jeliika, kañum ne ko debbo jooɗɗo mo hono mum weeɓaani, jom galle mum Gadfiir, kañum ne ko muñɗo, ko moƴƴo, kono ñalnde kala ina ɓeydoo yiɗde Yuusuf, ko e mum tan o waɗti hakkille. Ndeen jarabi mum teeŋtii fayde e Yuusuf, o tewni Yuusuf haa naati bannge mo o heedti e nder tata maɓɓe oo, o heñii kanko ne o naati nder, o tawi toon Yuusuf o falii ɗum, o heedi yeeso mum, o wiyi ɗum, miin ko aan coklu-mi. Yuusuf ɗuurnii mo, fayi bannge goɗɗo, o falii ɗum, o ɓoorii haa o laaɓi, o wiyi ɗum mbiɗo-mi, Yuusuf wiyi mo “mbiɗo moolii Alla, mi yiɗaa janfaade gorko maa, ko kañuum halfi mi”. Dewbo roŋki nande ɗuum, Yuusuf jooɗii, takkii e ɓalal tata oo ; ndeen o jooɗii ma tan, o dogi o yahi o uddi damuɗe tata oo fof, o soki ɗum, o arti e Yuusuf omo ɗaɓɓira ɗum lelnde ngena. Yuusuf salii ha yoori, caggal ɗuum, o roŋki muñde o diwi, omo yiɗi maɓɓaade e dow Yuusuf, Yuusuf wappii mo, wiyi ina doga o nanngi e caggal wutayel mum, ɗo o nanngunoo ɗoo seeki, ɗum duɓɓitii, Yuusuf jooɗtii les, takkii e ɓalal tata, o wiyi dewbo oo, hono Jeliika, haadi wontii ko nii, mi waɗtii ma jinnaaɗo am Yaaguuba. Ina wayi no ɗoo haŋkadi Yuusuf heɓi lommet.
Alla ceniiɗo oo wahyii Jibiriil (JKM), gila Maccuɗo Alla tedduɗo oo yanaani e goofi e woondoore. Nde Jibiril yettii Yuusuf tawi ɗum ina jooɗii ene ruŋtii Jeliika o wiyi ɗum : joome weltiima e geɗe maa, ɓeydu tiiɗnaare, ndeento-ɗaa jamfaade, ngam kala nde njanfi-ɗaa haa goof-ɗaa, ko o jaltinoowo ma e dental Annabaaɓe e goongɗinɓe Alla.
Jibriil Muusaa Joop / tel : 46 56 51 10 /
Ina jokki e tonngoode 146


text:
Ko adii fof paamen wonde ordinateer gollortoo tan ko lime ɗiɗi, ɗeen ngoni « 0 » e «1», kala ko wonaa ɗuum o heɓtintaa. So en mbiyii ordinateer noon ko huunde yaajnde : gila e ordinateer goowaaɗo oo, haa tokoosi mum, haa yettii telefoŋaaji jogeteeɗi e juuɗe ɗii, ɗi ceŋorto-ɗon e WhatsApp e Facebook ekn, fof ko heen jeyaa. Ɓayri ordinateer heɓtintaa so wonaa « 0 » e «1», hol no o heɓtinirta binndi ? Feere majjum ko rokkude alkulal kala tonngoode winndiraande « 0 » e «1» tan.
Ɗuum addi alluwal biyeteengal ASCII ([askiː]) sosaa e hitaande 1961 ngam waɗde tolnondiral hakkunde 96 alkulal e limooje (alkulal fof rokkaa tonngoode) mbele ordinateeruuji ina mbaawa heɓtinde alkule ɗee. Oon woni abajada gadano mo kuutorɗe informatik ngadii keɓtinde, hono abaja latin. Ine jeyaa e oo abajada alkule 26 binndi latin ɗii (mawɗi e tokoosi), lime sappo ɗee, tuggi 0 haa 9, yantude e poofirɗe, ɗum fof ko ngam waawde winndude he Engele wonnoo. Alkule baɗɗe pese (ko wayi no é, è, ù, ç ekn) ngalaano heen. E hitaande 1991 alluwal ASCII ngal yaajtinaa, waɗtaa no annama 16 alluwal nii, ngam heɓtinde denndaangal alkule ɗemɗe Orop hirnaange (farayse, almaa, españool, danuwaa, e islanndee), woni 191 alkulal, woni ko anndiraa yuɓɓo ISO/CEI 8859. Alluwal ISO/CEI 8859-1, ganndirangal kadi « Latin-1» ko heen jeyaa (ko ndeen alkule farayse baɗɗe pese ɗee naati heen.
Kono ngooɗoo yuɓɓo ñawndaani caɗeele ɗemɗe winndere keddiiɗe ɗee : ɗuum addi cosgol Dental pelle (Consortium) Unicode. Faandaare Unicode ko rokkude denndaangal maaɗe ɗemɗe winndere ndee tonngooɗe limoore nder informatik mbele gostondiral ina aaɓnoo hakkunde binndanɗe ɗemɗe ceertuɗe. Golle ɗee puɗɗii ko e hitaande 1991. Hannde Unicode ina yahra e yamre 12.0 ɓiire, yaltunde e mars 2019. A nde waɗi fotde 137 929 alkulal ! alkule binndirɗe ko ɓuri 150 ɗemngal ko jiidaa e doosɗe jillondiral mbinndiin nano feewde ñaamo e ñaamo feewde nano (yeru ngam waawde jillondirde binndi arab e binndi farayse walla pulaar ekn). Denndaangal alkule binndirɗe Pulaar naatii e Unicode gila e yamre 5.0 ɓiire e hitaande 2006.
Bookara Aamadu Bah


text:
Dekere toŋ. 2010-080 lomtiiɗo dekere mo toŋ. 2000/089 ƴettaaɗo ñalnde 17 suliyee 2000 ciynoowo sariya 83 – 127 mo 5 suwee 1983 jowitiiɗo e juɓɓitingol jeyi leydi.
Ngalɗoo damal ngal uddit-ɗen caggal facciro sariya jeyi leydi toŋ 83-127 mo 5 suwee 1983, anniya men heen ko faccirde dekere mo toŋ 2010-080 (kuule ciinooje sariya oo), caggal nde pir-ɗen kuule kuuftidinɗe cifotooɗe dekere oo, e ko fayi arde kala heen damal maa en uddit ɗum haa yimɓe ɓee paama ɗum, ndokken heen kadi hol ko woni heen jiyɗe men.
DAMAL I : KUULE KUUFTIDINƊE
Kuulal 1 : Woni ko hiisaa ko jeyi keeriiɗo wonande neɗɗo tawi ina reenaa, ko kala leyɗe ɗe joomum en ngollii no siforaa e sariya 83-127 ñalnde 5 suwee 1983 e nder kuule ooɗoo dekere mo kaalaten.
Kuulal 2 : Leyɗe gollaaɗe noon foti faamreede ko golle mahdi, leɗɗe loraaɗe, gammbi uddooji ndiyam, mahateeje ilnooje ndemri walla noon hay so ɓarakeeji mum en laaɓtuɗi.
Kuulal 3 : Waawii tabitinde leydi ko ngollaandi ko Goomu juurnittooɗo ɗaɓɓaaɗe dokkirgol leydi ndemeteendi fawaade e mbaydi golle puɗɗanooɗe e dow leydi he ; Ɗum ɗoon noon sifaa ko e kuulal 16 ooɗoo dekere.
Kuulal 4 : Nattugol jeyal neɗɗo e leydi sabu hiiseede leydi ndi ko « maaytundi » ko huunde farliinde e kala jeyɗo leydi tawa winnditaaki leydi mum e tuugaade e kuule lelnaaɗe ɗee. Kono tan « leydi maaytundi » waawi ittude jeyi neɗɗo tan ko yo a taw ko saabii ɗum koo wonaa doole diwtuɗe hattan aadee. Foti teskaade ɗum ɗoon noon ko Goomu jeertotooɗo, ñaawoowo luure dente, jowitiiɗe e leydi.
Kuulal 5 : Ministeer Finaas ina waawi ƴettude doosgal sariya (arrêté) heɓtude mahateeje, leɗɗe loraaɗe, gammbi uddooji ndiyam, mahateeje ilnooje ndemri gonɗe e dow leydi neɗɗo keeriiɗo, naattina ɗum e nder jeyi keeriiɗo dowla so tawii kay ɗeen leyɗe njooɗiima ko ina tolnoo e duuɓi nay dewondirɗi hay gooto yiyaaka e nder mum en sabu welsindaare, joomum en.
Teskotoo wonde hay gooto alaa e leyɗe hee, kadi ko ɗe belsindaaɗe ko Goomu jeertotooɗo, ñaawoowo luure jolooje hakkunde dente, jowitiiɗe e leydi, ɗum ɗoon noon ko e sahaa nde Goomu oo joofii wonde ɗeen leyɗe ko nafooje ndenndaandi. Ko nguun goomu lelnata geɗe jowitiiɗe e fannuuji garooji ɗi :
– Anndude e timmal jeynooɗo leydi ndii alaa ko tawaa e mum ndii ;
– Anndude sifaa leydi ndi alaa ko tawaa e mum ndii e ɗo ndi darii e ko taariindi kala ;
– Qiimaade njaru mayri
– Hol ko saabii alaa ko woni e mayri
Kuulal 6 : Naattingol leydi ndii alaa ko tawaa e mum e jeyi laamu waawa aaɓnaade gaagaa jeynooɗo ɗum oo tintinaaka tawi jaaɓtaaki, foti ummanaade tintingol ngol koo Ministeer Finaas.
Tintingol ngol foti waɗeede ko e rajo e ɗemngal arab walla noon e ɗemɗe ɓurɗe doolnude e diwaan ɗo leydi ndii woni ɗoo. Peñtu nguu ina foti humpiteede e binndol, ɗakkee ɗo joɗnde ardorde birooji administarasiyoŋ oo woni ɗoo.
Kuulal naattinoowal leydi ndi alaa ko tawaa e mum ndii e jeyi laamu foti ƴetteede ko caggal lebbi jeegom nde tintingol ngol yalti e rajo.
Kuulal 7 : Leyɗe naattinaaɗe e jeyi laamu e fawaade no siforaa e nder kuule gardiiɗe ɗee, mbawataa winnditeede e innde laamu walla rokkireede goɗɗo so wonaa caggal lajal duuɓi ɗiɗi nde leyɗe ɗee naattinanoo e jeyi laamu.
Kuulal 8 : Leyɗe naattinaaɗe e jeyi laamu e rewrude e sarɗiiji cifaaɗi e kuule 6 e 7 gonɗe dow ɗee ina mbaawi rokkiteede joomum en so tawii kay ɓeen ngaddii dalillaaji jaɓniiɗi ko ina dallina sabaabu goppunoogol maɓɓe leydi ndii, ɗum ɗoon noon ko ko adii joofgol lajal joofangal e kuulal 7 gonngal dow ngal.
So tawii dokkitgol leydi ndii waɗii, joom leyɗe ɗee ina poti ko adii fof yoɓde fereeje baawɗe fereede fof e jogagol leyɗe dokkitaaɗe ɗee.
Kuulal 9 : Foti ƴettude kuulal ngam rokkitde joom en leyɗe naattinanooɗe e jeyi laamu ɗee ko Ministeer Finaas caggal nde ɓeen njoɓi fereeje joopaaɗe e kuulal gadingal ngal.
Kuulal 10 : Binnditagol leydi ko baanjitagol mum e nder defte sarwiis « resorde leydi » (conservation foncière) tawa ina tabitiniree ko wiyetee « Titre foncier » (Seedantaagal jeyi leydi) . Ngool binnditagol ina daɗnda jom leydi e bone « Indiraas » (nattugol mum jeyde leydi mum) kono maa ɗum wonan ɗum seedantaagal jeygol leydi ngal yeddotaako, so wonaa noon tawa joommum ina soomi heen ko rewaani laawol.
Kuulal 11 : Yimɓe teelɗuɓe jogiiɓe hakkeeji ummoriiɗi ɗum en e seedantaagal jeyi leydi, maa dokkal pandungal (concession définitive) walla seedamfaagal jeyal (certificat de propriété) ina mbaawi teettaneede jeyi mum en e fawaade e sariya sabu nafoore ndenndaandi so tawii jeyi maɓɓe oo ina faloo jaajtingol wuro walla ina haɗa tabitingol eɓɓaande ndenndaandi.
Kuulal 12 : Hiisetee ina faloo jaajtingol wuro ko jeyuuji tawa mawnugol mum en ina taƴondira jokkondiral wuro ngoo, walla noon ina ɓeyda ko aldaa e happu golle e nder wuro walla noon tawa kuutoragol jeyi oo ko golle ɗe njahdaani e sarɗiiji nguurndam e nder wuro.
Kuulal 13 : Hiisetee ko huunde farliinde etee ina ɗaɓɓi teettaneede leydi sabu nafoore ndenndaandi, eɓɓaande nafoore huuftidinnde tawi eɓɓi ɗum ko laamu walla meeriiji.
Kuulal 14 : Leyɗe teettaaɗe sabu nafoore ndenndaandi, so ina njeeyee, ɗum waawi waɗeede tan ko e peñtu, etee ko ɓuraa waawde rokkude coggu.
Joom en ɗeen leyɗe teettaaɗe ina poti tintineede balɗe capanɗe tati ko adii nde njeeygu peñtu ngu waɗata.
(maa jokku)
MHJ


text:
KABARUUJI PULAAR Ñ 16-07-2020
Makki Sal, gardiiɗo leydi Senegaal, o yamirii ɗoo e balɗe 45 kala kalfinaaɗo ɗo huunde nde darotoo e yeeso loskitooɓe ngalu leydi ndi,ngam hollirde kala koo jogii e ngalu, ɗum ɗoon addi ɗum konde galle biyeteeɗo IGE, tottiri ciimtol loskooji ɓe mbaɗatno ko faati e kisnugol ngalu leydi, ngool kollirgol jey noon, na adoo hen gardiiɗo suudu sarɗiiji leydi, e kalfinaaɗo ngalu to suudu sarɗiiji leydi, jaagorɗe leydi, kono e kala kalfinaaɗo geɗe leydi,
Ñaawoore
Jaayndiyaŋke Seeh Yerim Sek, wonndud e jaayndiyaŋke goɗɗo na wiyee Haliil Jemme, ɓe ñaawaama lebbi 6 kaso kono ɓe coketaake, ɗum ɗum firti ko ɗoo e leebbi 6 so tawii ɓe , so tawii ɓe mbattii koɓe mbaɗnoo ko ɓe coke, so tawii ɓe mbattaani ɗum fawtooɓe,
Kono holkoɓe mbaɗno haa ɗum fof tawiɓe heen, ko fawnoode fenaande e dow biyeteeɗo Aamadu Lamin Gise, e Maalik Saar, oya ko Sage goɗɗo o ko Dage to jaagorɗo kalfinaaɗo Taariinde, habri ɗum ko jaaynde Soley, jaaynde nde habrii wonnde eɓa njoɓa ndaamordi miliyoŋaaji 2, tawi noon parti siwil o naamninoo ko 50 miliyoŋ,


text:
Nyennde Alat Ardiido Lesddi Naajeeriya Muhammadu Buhari hawtani ummaatoore Lesdi Naajeeriya ha waduki seyo lamar hebuki nasaraaku nyaamuki fjirde doggudu dum wada haa Commonwealth nder galluure Birmingham 2022.
Ardiido on hawtani millionji Naajeeriyaabe seyo fijirde ko hewtani nyalde 11 do wade ko hawti Rewbe doggoobe ko hewtani 5,000.
Kadima O teddini ciima’en ko hewtani 94 walliibe Lesdi Naajweeriya seyo wakkati lamar ngal timmi na.
Buhari wi nani beldum sanne ngan haatimmeeje manooje den konanndi bana 12 gold enanta brons hebaama haa Lesdi Naajeeriya bee tiinaare bibbe Rewbw bana, Tobi Amusan doggudo (100m 4x100m Relay), Favour Ofili, Rosemary Chukwuma, Grace Nwokocha (4x100m Relay); Miesinnei Mercy Genesis (50 kg), Blessing Oborududu (57 kg) and Odunayo Adekuoroye (57kg) in Women’s Freestyle wrestling, Adijat Adenike Olarinoye (55kg) Rafiatu Folashade Lawal (59kg) ‘e Luttube.
SADIQ ALFA.


text:
16
Fii Salminanɗe ɗen ka Rawnoode
1 Mi halfinii on oo bandiraawo men wi'eteeɗo Fibii, wallitotooɗo ka *moftal wongal Kenkere, 2 fii no jaɓɓoron mo e innde Joomiraaɗo on, e noone no haanirani gomɗinɓe ɓen. Wattitoɗon e juuɗe makko fii kala huunde nde haaju makko yanoyi e mon, ko fii o wallitike ɗuuɗuɓe, min kadi men o wallitike lan.
3 Hiwranee lan Piriskiila e Akiila, ɓen wondiɓɓe an e golle e nder humondiral e Iisaa Almasiihu on, 4 ɓen weeɓituɓe ngurndan mun fii hiwugol ngurndan an ɗan. Hinaa min tun non weltanii ɓe, kono ko mofte ɓe wonaa Yahuudiyanke ɓen fow kadi. 5 Salminanee lan kadi moftal wongal ka suudu maɓɓe ngal. Salminanon mi kadi oo giɗo an wi'eteeɗo Apayniiti, on adiiɗo gomɗinde *Almasiihu on e hakkunde ɓe *Aazii ɓen. 6 Salminanon mi Mariyama, on gollannooɗo on fota. 7 Salminanon mi kadi Andoroniiki e Yuniyaasi, ɗun ko ɓee musiɓɓe an e wondiɓɓe an ka kaso, ɗun ko ɓen ɓe *sahaabaaɓe ɓen hoolii fota, adiiɓe lan jeyeede e Almasiihu on. 8 Salminanon mi kadi Ampiliyaasi, on giɗo an e nder humondiral e Joomiraaɗo on. 9 Salminanon mi kadi Urbaanu, ɗun ko oo wondiɗɗo men e golle e nder humondiral e Almasiihu on, e oo giɗo an wi'eteeɗo Astakiisi. 10 Salminanon mi kadi Apeliisi, on mo gomɗinal mun e Almasiihu on seeditaa fii mun. Salminanon mi ɓee jeyaaɓe e nduu suudu oo wi'eteeɗo Aristobuulu. 11 Salminanon mi oo musiɗɗo an wi'eteeɗo Herodiyuuna.
Salminanon mi kadi ɓee jeyaaɓe e nduu suudu oo wi'eteeɗo Narkiisu, humondirɓe e Joomiraaɗo on. 12 Salminanon mi kadi Tarifayna e Tarifuusa, ɗun ko ɓee rewɓe gollanooɓe Joomiraaɗo on. Salminanon mi kadi Persiisa, giɗo an on, on kadi gollanii Joomiraaɗo on fota. 13 Salminanon mi kadi Rufuusa, oo suɓaaɗo Joomiraaɗo on. Salminanon mi kadi yumma makko, on mo tawata kadi ko yumma an. 14 Salminanon mi kadi Asinkiriiti e Filiguuna e Hermiisi e Patrobaasi e Hermasa e musiɓɓe wonduɓe e maɓɓe ɓen fow. 15 Salminanon mi kadi Filolooge e Yuliyaa e Niriyuusa, wondude e bandiraawo makko on, e Olimpaasi e wondiɓɓe maɓɓe gomɗinɓe ɓen fow. 16 Salmondiree, hirbondiron hirbondiral laaɓungal. Mofte* Almasiihu on ɗen fow salminii on.
17 Mi wakkilinii on, yo musiɓɓe an, e reenagol ko wonata sabu sendondire e pegge ko luutondiri e jannde nde hendiɗon nden. Woɗɗitee ɓen wonayɓe sabu ɗun. 18 Ko fii sifa ɓen yimɓe kurkantaako Almasiihu on, on Joomi men, kono ko deedi maɓɓe ɗin tun ɓe kurkantoo. Ɓe faljinira ɓerɗe ɓen ɓe bonnaa, konguɗi maɓɓe welɗi e waccooje. 19 Onon non, ɗoftaare mon nden ko nde yimɓe ɓen fow andi. Awa miɗo weltori fii mon on, e miɗo yiɗi yo on wonu faamuɓe e telen-ma ko moƴƴi kon, e ɗayɓe e telen-ma ko boni kon. 20 Alla Jom ɓuttu on muncay Ibuliisa ka ley koyɗe mon ko neeɓaa. Yo moƴƴere Iisaa Joomi men on wonu e mon. 21 Timotee, oo wondiɗɗo an e golle, salminii on, wondude e Lukiyuusi e Yaasuunu e Sosipaate, ɓee musiɓɓe an. 22 E innde Joomiraaɗo on, min oo wi'eteeɗo Tertiyuusi, mi salminii on, ɗun ko min oo winduɗo nduu ɓatakuru. 23 Gayuusi wernuɗo lan on, werni moftal ngal fow kadi, salminii on.
Arastuusa kadi, ɗun ko halfinaaɗo jawdi saare nden, salminii on, wondude e oo musiɗɗo wi'eteeɗo Kawartuusu.
24 Yo moƴƴere Iisaa Almasiihu Joomi men on wonu e mon on fow. Aamiina!
Jaaroore Rawnorde nden
25 Mangu wonanii Alla, on Waawuɗo tabintinde on, immorde e Kibaaru Moƴƴo an on e waajuuji fii Iisaa Almasiihu on, ko yaadi e feɲɲinannde gundoo suuɗinooɗo on gila ka fuɗɗoode saa'iiji ɗin, 26 kono o feɲɲiniraama jooni defte annabaaɓe ɓen, wano Alla poomayankeejo on yamiri non, o feɲɲinanaama leƴƴi ɗin fow fii yo ɓe gomɗin mo, ɓe ɗoftoo mo.
27 Mangu wonanii on Alla Bajjo, Jom Faamu, immorde e Iisaa Almasiihu on haa poomaa. Aamiina!


text:
Koolaaɗo kuuɓal Fedde Ngenndiije Dentuɗe (F.NG. D), hono ko anndiraa ONU, ɗaɓii e Muritaninaaɓe kala, wonɓe e laamu e luulndiiɓe, nde njiylantoo luure gonɗe hakkunde mum en ɗee safaara jamyamo. Ɗumɗoon ko caggal woote diisnagol (referaandoom) jowitiiɗe e mbayliigu doosɗe leydi juɓɓinaaɗe ñalnde aset 5 ut ɓennuɗo oo, ɗe luulndo ngoo salii tawtoreede sabu mum hiisaade ɗe ndewaani laawol, ɗe ngo salii kadi keptinde njeñtudi mum sabu maggo takkude heen laamu nguu nguyka njaajka.
Ngoon noddaango feeñi ko e kominikee jooɓnaaɗo konngol koolaaɗo kuuɓal Fedde ndee, hono Stefan Garek, ɗo o wiyi wonde « koolaaɗo kuuɓal fedde ngenndiije dentuɗe ina noddi banngeeji ɗii fof gollanaade ñawndirgol luural ngal peeje jamyame tuugiiɗe e sariya, kam e kormagol dente e miijooji ». Helmere « dente » ndee firti ɗoo ko seppooji e pottitte ekn.
O ɗaɓɓi e Muritaninaaɓe nde ngollantoo “tiiɗtingol sariya e nanngondiral e ngootaagu ngenndi.” Ɗoo ne kadi, pot-ɗen faamde e “tiiɗtingol sariya” joopii ko ɗooftagol doosgal leydi ko idii fof.
Wonande haralleeɓe ko faati e jokkondiral (dipolomasi), kominikee Fedde ngenndiije oo yettaani laamu Muritani e ɗee woote, ɗuum firti ko nde teskiima ko luulndo ngoo haalata e nguyka ɓurtuka mbaɗaaka e woote ɗee, hay so tawii laamu nguu yeddii ɗum. Tee ko ɗum « mesaas teeŋtuɗo kollitoowo faayre e ñiŋoore ».
Ko idii ɗuum tawi jooɓnaaɗo konngol biro jojjanɗe aadee FNGD ɗoo e Nuwaasoot, hono Ravina Shamdasani hollitii faayre mum e iiñcuru jotondirndu e referaandoom oo, haa arti noon e “etagol haɗde won ɗeen daaɗe luulndiiɗe naneede e kuutoragol laamu nguu doole ɓurtungol e neegre feewde e hoohooɓe luulndiiɓe referaandoom oo”.
BAB


text:
24
Fii Wurniteede Iisaa Almasiihu on
(Mat. 28.1-10; Mrk. 16.1-8; Yhn. 20.1-10)
1 E alat, ɗun ko ɲallal aranal e nder yontere nden, ɓen rewɓe dawi bimbi subaka ka yenaande, hiɓe yooɓii tiiri ndi ɓe moƴƴinnoo. 2 Ɓe tawi hayre ombiranoonde yenaande nden tallaama, 3 ɓe naati, kono ɓe tawaali ton furee Iisaa Koohoojo on. 4 Wa fewndo ko ɓe miijotoo fii ɗun, worɓe ɗiɗo ɓorniiɓe conci jalbuɗi, feeɲani ɓe. 5 Ɓe fow ɓe huli, ɓe ugginii ka leydi. Kono ɓen worɓe ɗiɗo wi'i ɓe: «Ko fii honɗun ɗaɓɓitanton wurɗo on e hakkunde mayɓe ɓen? 6 O alaa ɗoo, o immintinaama. Anditee ko o wowlanaynoo on kon fewndo o wonnoo Jaliilu, 7 himo wi'aynoo on: ‹Bee *Ɓii-Aaden on wattee e juuɗe junuubanke'en, o fempee, o waree, o immintinoyee ka ɲalaande tammere.› » 8 Tun, ɓen anditi ɗin konguɗi Iisaa Almasiihu on.
9 Onsay ɓe iwi ka yenaande ɗon, ɓe yahi yeetoyagol ɗun *sahaabaaɓe ɓen sappoo e go'o wondude e heddiiɓe ɓen fow. 10 Ɓen rewɓe ko Mariyama Magaduuna e Yuuwanna e Mariyama yumma Yaaquuba wondude e woɓɓe goo, wowlanoynoo ɗun sahaabaaɓe ɓen sappoo e go'o. 11 Kono ɓe ronki hoolaade ɓen rewɓe, tawi konguɗi ɓen ɗin no wa'ani ɓe wa fuyanteeji. 12 Kono Petruusu immii dogiri ton. Ɓay o hewtii, o ugginii ka yenaande, ko kasannge on tun o yi'i ton. Onsay o hooti ka makko e hoore himo ŋalɗi sabu kon ko waɗi.
Fii Taalibaaɓe ɓen Ɗiɗo ka Laawol Emayuusu
(Mrk. 16.12-13)
13 Tawi nden ɲande tigi ɗiɗo e maɓɓe no yahaynoo e hoɗo no wi'ee Emayuusu woɗɗitorngo Yerusalaam embere kilomeeterji sappoo e ɗiɗi. 14 Tawi ɓen no yewta fii ko waɗunoo kon fow. 15 Wa fewndo ko ɓe yewtata ɗun ɓe landondira, Iisaa ɓadii ɓe, o waddi e maɓɓe laawol. 16 Kono tawi giiɗe maɓɓe ɗen no wirnanaa anditugol mo.
17 Onsay o wi'i ɓe: «Ko konguɗi honɗi wonɗon bugondirde e nder nduu yaadu mon?»
Ɓe dartii, ɓe yoomi. 18 Onsay goɗɗo e maɓɓe wi'eteeɗo Keleyopaasu jaabii mo, wi'i: «Haray ko an tun woni koɗo wonɗo Yerusalaam mo andaali ko waɗi kon e ɗee balɗe ɗoo?»
19 Onsay o wi'i ɓe: «Honɗun?»
Ɓe wi'i mo: «Koo ko waɗi e hoore Iisaa oo jeyaaɗo Naasirata, ɗun ko oo annabaajo jom kuugal e kongol yeeso Alla e yeeso jamaa on fow, 20 e ko honno kadi hooreeɓe *yottinooɓe sadaka men ɓen e hooreeɓe men ɓen wattiri mo e juuɗe ɓeya fii yo ɓen ɲaawu mo, ɓe fempa mo e leggal, ɓe wara. 21 Meɗen tanƴininoo ko kanko yaltinayno *Banii-Isra'iila'en e njaggu. Kono e nder ɗun fow, e hino heɓii hande balɗe tati gila ɗun waɗi. 22 Awa kadi rewɓe wondiɓɓe amen goo ŋalɗinii men fota, nde ɓe dawunoo ka yenaande, 23 ɓe tawaali ton furee makko on. Ɓe ari ɓe wi'i men malaa'ikaaɓe feeɲanii ɓe, ɓen wi'ii ɓe wonde kanko Iisaa himo wuuri. 24 Onsay wondiɓɓe amen goo kadi yahi ka yenaande, ɓe tawaali furee Iisaa on ton, tawi ko no rewɓe ɓen wiirunoo men non tigi woniri!»
25 Onsay kanko Iisaa o wi'i ɓe: «Ko onon yo njofooɓe, hiɗon nennanii gomɗingol kala ko annabaaɓe ɓen *hiitinoo kon! 26 Hara haananaa *Almasiihu on ka o tampira nii ado o naatude ka mangural makko?» 27 Onsay o nangi sifanagol ɓe ko windii fii makko kon fow ka defte, gila e Muusaa e ɓeya annabaaɓe fow.
28 Ɓay wonii ɓe ɓadike hoɗo ngo ɓe yahaynoo e mun ngon, o faaminani ɓe wonde ko toonin ton o sutii. 29 Kono ɓe jeeji mo, ɓe wi'i: «Wonen, ko fii naange ngen yoroyii, niɓɓay woni.» Onsay o naatidi e maɓɓe.
30 Fewndo o jooɗodi e maɓɓe fii ɲaamugol, o ƴetti bireedi on, o du'ii, o taƴiti, o jonni ɓe. 31 Tun, giiɗe maɓɓe ɗen udditii, ɓe anditi mo, onsay o majjitori ɓe. 32 Ɓe woni e wi'indirgol: «Hinaa ɓerɗe men ɗen no amaynoo weltaare fewndo ko o yewtata en ka laawol, o sifanoo en ko windii kon ka defte?»
33
Ɓe immii kisan, ɓe yiltitii Yerusalaam, ɓe ari ɓe tawi sahaabaaɓe ɓen sappoo e go'o e wondiɓɓe mun ɓen no mottondiri ɗon. 34
Tawi ɓen wonnooɓe ɗon no wi'a: «Ka haqiiqa, Koohoojo on immintinaama, o feeɲanii Sim'uunu!»g 35
Onsay ɓeya ɗiɗo kadi sifanii ɓe ko ɓe yi'i kon ka laawol e ko honno ɓe anditiri mo ka sendo bireedi.
Fii no Iisaa Feeɲirani Sahaabaaɓe ɓen
(Mat. 28.16-20; Mrk. 16.14-18; Yhn. 20.19-23)
36 Wa fewndo ko ɓe yewtaynoo ɗun, kanko tigi o ari hakkunde maɓɓe, o wi'i ɓe: «Yo jam wonu e mon!»
37 Tun ɓe ɗenƴii, ɓe huli, ɓe sikki ko mbeelu ɓe yi'i. 38 Kono o wi'i ɓe: «Ko honɗun jiɓiɗon? Ko fii honɗun kadi ndee sikkitaare wonani ka ɓerɗe mon? 39 Ndaaree ɗee juuɗe an e ɗee koyɗe an. Ko min tigi nii! Meemee lan, ndaaron, ko fii mbeelu alaa teewu, alaa ƴi'e, on yi'ii-le min miɗo mari.»
40 Ɓay wonii o wi'ii ɗun, onsay o holli ɓe juuɗe makko ɗen e koyɗe makko ɗen. 41 Ɓay tawii e nder weltaare maɓɓe nden haa jooni ɓe hoolaaki, hiɓe e nder ŋalaw, onsay o wi'i ɓe: «Hara hiɗon mari ɗoo goɗɗun ko ɲaametee?» 42 Onsay ɓe ɓannani mo huntere lingii sa'aangii. 43 O ƴetti ngii, o nafii yeeso maɓɓe.
44 Onsay o wi'i ɓe: «Ko ɗunɗoo mi wowlannoo on fewndo mi wondunoo e mon, wonde bee ko windii fii an kon fow ka Sariya Muusaa e ka Zabuura e ka defte ɓeya annabaaɓe laatoo.»
45 Ontuma o udditani ɓe hakkille maɓɓe ɗen fii no ɓe faamira defte ɗen. 46 O wi'i ɓe kadi: «Ko ɗunɗoo windii wondema Almasiihu on tampay, o immintinee e hakkunde mayɓe ɓen ka ɲallal tammal. 47 Awa kadi leƴƴi ɗin fow waajete e innde makko gila Yerusalaam fii yo ɓe tuubu, ɓe yaafanee junuubaaji maɓɓe ɗin. 48 Ko onon woni seedeeɓe ɗun ɓen. 49 Jooni non mi addanoyay on ko Baaba an fodunoo kon. Kono onon luttee ka nder saare, haa tuma yeɗaɗon bawgal iwrayngal ka dow ngal.»
Fii Ƴentineede Iisaa Almasiihu on
(Mrk. 16.19-20; Sah. 1.9-11)
50 Ɓawto ɗun Iisaa nawri ɓe telen *Betanii, o fonti juuɗe makko ɗen, o du'anii ɓe. 51 Wa fewndo ko o du'antoo ɓe, o acci ɓe ɗon, o ƴentinaa ka kammu. 52 Ɓay kamɓe ɓe sujjanii mo, ɓe yiltitii Yerusalaam e hoore welo-welo mawngo. 53 Onsay ɓe tabiti ka *juulirde mawnde, hiɓe mawnina Alla.